
Îr vué doman 


Cemût ch'o jerin? E cemüt ch'o sarin? Ma sore- 
dut: cui ch'o sin? A son lis tré domandis che o 
vin cirüt di dái une rispueste cun chest Strolic 
pal an 2016, il numar 97 te tradizion da la 
Filologjiche. 

Rispuindi a la prime al è stát semplic: o jerin di 
fonde une societát rurál, cuntune culture implan- 
tade sul rispiet de tradizion e su valórs di lavór, 
dignitát e religjositát. Duncje o vin sielt un pocjis 
di detulis ch'a rispietin chescj elements e ch'a 
son tant che un spieli dal mont dai nestris vons. 
Cui ch'o sin? O vin domandat a tancj di lôr (pes 
curtis, no stait a pensá ch'o vedin mobilitát la 
Doxa!) cuái ch'a son i simbui dal Friül di vué, 
ven a stái cualis robis e cualis personis ch'a 
vegnin tal cjáf cuant che si pense al Friül. Si 
inacuarzarés che no son propit chei tipics di une 
volte. Par fuarce, parcé che il mont al va inde- 
vant e ancje nó o mudin la nestre muse. Cussi, 
a ret di riferiments classics tant che Aquilee, la 
bandiere o il Tiliment, o cjatin in cheste nestre 
picule classifiche ancje Bruno Pizzul e il frico, 


ma no si cjatin plui Macór e Fortunát e nancje 
il fogolár (ancje parce che aromai in cjase cuasi 
ducj a án la stue a pellet!). 

Pal futür, invezit, le vin butade un póc sul ridi 
e o vin fat fente di fà un viac tal Friül di chi a 
cent agns: tal an dal Signór 2116, cun dodis 
cuadruts in poesie, ch'a contin di ambient, reli- 
gjon, centris comerciái, politiche e v.i. Se dopo 
lis robis a saran pardabon cemút che lis vin 
imagjinadis, no lu savin. Ma tant ce impuartial? 
Nissun di nó al sarà li a controlá. 

Pal rest, o vin tignude l'impostazion che za o 
vevin, di dà puest al furlan da la int, cun tan- 
tis piculis e grandis contis di dut il Friül e la 
Cjargne, scritis massime di chei ch'a fasin i cors 
pratics di lenghe, o di fruts di scuele. 

Ce vino di dí di plui? Buine leture e bon 2016, 
sperant che nol sedi come il 2116! 

2016 
de vignude di Crist 


IL 2016 AL RISPUINT 

al 2769 de fondazion di Rome 

al 5776 dai Ebreus 

al 1437 (par nó, 1390) dai Maometans 
al 2560 dai Budiscj 

al 2197 de fondazion di Aquilee 

al 939 dal Stat patriarcjal furlan 

al 70 de Republiche taliane 


FIESTIS VARIABILIS 

la Cinise (10 di Fevrár) 

il miercus denant de prime domenie di Coresime 
la Domenie Ulive (20 di Marc) 

Pasche di Ulif (27 di Marc) 

la prime domenie dopo il pleniluni dal ecuinozi de vierte 
la Sense di N.S. (8 di Mai) 

40 dís dopo la Risurezion 

lis Pentecostis (15 di Mai) 

50 dís dopo de Pasche 

il Corpus Domini (29 di Mai) 


FIESTIS DI PRECET 
dutis lis domeniis 

il Prindalan 
Circoncision di N.S. 
la Pifanie (6 di Zenár) 
Pasche Tafanie 

la Madone di Avost (15 di Avost) 

la Assunzion in cíl di Marie Vergjine 
Fieste dai Sants (1^ di Novembar) 
Pasche dai Muarts 


FIESTIS TALIANIS 

la Liberazion (25 di Avril) 

la Fieste dal Lavór (1" di Mai) 

la Istituzion de Republiche (2 di Jugn) 


RICORINCIS FURLANIS 

Riviel dal Carnavál dal 1511 (27 di Fevrár) 

la joibe grasse 

Aprovazion de lec 15 dal 1996 (22 di Marc) 
Ricognossiment regjonál de lenghe furlane 
Costituzion dal Stát Patriarcjál intal 1077 (3 di Avril) 
Fieste de Patrie dal Friül 

Aniversari dal Taramot dal 1976 (6 di Mai) 

Aniversari de muart dal Patriarcje Bertrant intal 1350 
(6 di Jugn) 

Sants Ermacure e Fortunát, Patrons dal Friül (12 di Lui) 
Sant Martin Vescul (11 di Novembar) 

Aniversari de fonde de Filologjiche intal 1919 

(23 di Novembar) 

Sante Catarine di Alessandrie (25 di Novembar) 
Presentazion dal Strolic Furlan 

Sante Luzie (13 di Dicembar) 

Aprovazion de lec 482 dal 1999 (15 di Dicembar) 
Ricognossiment statál de lenghe furlane 


STROLIC 2016 





A son plui dís che luianiis 


Bisugne cjalá simpri al doman e proviodi, no si 
à di crodi di podé sistemási une volte par dutis: 
inta la vite, a son piü dís che sostance. E alore 
al pues sucedi che e rivarà la di che nol é nuie 
ce mangjá. 


ZENÁR 

Zenar 


S.me Mari dal Signór Prindalan 
S. Basili il Grant 

Non dal Signór 

S. Ermis Martar 

S.te Melie Martare 

Pifanie di Nestri Signór 

. Luzian Martar 

. Severin Vescul 

. Julian Ospedalir 

. Aldo Rimit 

. Paulin di Aquilee 

. Modest Martar 

. Hari Vescul 

. Duri di Pordenon 

. Maur Abát 

. Marcel | Pape 

S. Antoni dal Desert Abát 
S.te Prische Martare 

S. Mario Martar 

S.ts Bastian e Fabian Martars 
S.te Gnese Vergjine 

S. Vincens Diacun 

S.te Merenziane Vergjine 
S. Francesc di Sales Vescul 
Conversion di S. Pauli 

S.ts Tito e Timoteu Martars 
S.te Agnule Merici Muinie 
S. Tomás di Aquin Predi 

S. Costant Vescul 

S.te Martine Vergjine 

S. Zuan Bosc Predi 

A disevin i vecjos... 


Unvier di cjan, al salve vin e pan. 

II sut di Zenâr al jemple il granár. 

Al plüf masse; al plüf masse póc. Al é masse 
soreli; nol ven mai il soreli. Al è masse frét; al 
é masse cjalt, al é masse... clip! La int no finis 
mai di lamentási par vie dal timp; no va mai ben 
nuie (e nol é mai come une volte). 

Ma i vecjos a savevin ben che si à di cjalá lis 
medaiis di dutis dós lis bandis. Un unvier crüt 
(di cjan) e sec (sut) al ten fermát il disvilup des 
plantis, di maniere che no butin für menadis e 
butui fin cuant che no je la stagjon juste, parcé 
che sinó si riscje di comprometi il racolt. 





San Pauli scúr, pan e vin sigür. 

Cuant che si rive peró viers la metát dal unvier, e 
je ore che il cicli vitál al tachi a zirá, di müt che 
lis plantis a rivin prontis par la buine stagjon. E 
par chest e covente ploie (il cíl scúr). Sant Pauli 
al cole ai 25 di Zenár. 


ZENÁR 


Il Friùl dal 2116 





I gnüfs furlans: multietnics doc 


Voléso savé cemüt ch'al sarà 
il nestri Friúl di cent agns in là? 


Vignít duncje cun me, che us meni jo! 
Che po... "Meni Jo" al é il gno non, cjo. 


| soi fi di un matrimoni di Dës, 
parcé che gno pari al é un grant cinés, 


un di chei ch'a àn viert buteghis a slas 
di mangjá, di vistits e di massacs. 


Mé mari invezit e je un'africane, 
vignude su par no pati la grame. 


Po dopo (ce ch'al è, ce ch'a nol è), 
a si son maridáts e a mi àn vüt me. 


Ma gno nono al jere furlan di Buie, 
un impiegát, ve, migo un bon di nuie! 


ZENÁR 


E furbo ch'al é, cun tante pazience, 
si à metüt sot e al à dát la semence, 


parce che gno pari nol pos vé fis. 
Cussi a le àn cumbinade su doi pits 


cu l'inseminazion artificial 
(tal secul vincjedoi al é normál). 


Al é par di chest ch'a mi àn clamát Meni: 
par capi al baste póc, no i úl un gjeni. 


Il Fridl dal an 2116 
"l è un messedot che di plui no tu puedis: 


belarüs, albanés e marochins, 
palestinés, singalés e ucrains, 


bengali, congolés e colombians... 
plui int in Friúl che pedoi a Muimans! 


ZENÁR 


I simbui dal Fritl di vué 





La bandiere 


Da la partide di balon a la manifestazion di 
proteste dai sindacáts, da la sfilade dai alpins 
a la visite dal president de Republiche: ogni 
ocasion e je buine par tirá fúr la nestre bandiere. 
L'acuile zale su font blu al é il simbul storic dal 
Friül che la int i ten di plui ancje in di di vué. 





ZENÁR 


Di dulà ch'a ven für, si sa: il model al é chel 
toc di sede cusit sul vistit di lin dal cuarp dal 
vescul Bertrant di Saint-Geniés (1334-1350), 
dopo ch'al è stát copát intun combatiment par 
man dai soldáts di Indri di Spilimberc (d'in ché 
volte e in secula seculorum la int di Spilimberc 
e je stade nomenade "bertramins", ven a stái 
"chei di Bertrant"). 

Dut cás, chel toc di tele al è il pari de bandiere 
che o doprin in di di vué: l'uciel al à lis alis 
viertis, il cjáf voltát a man campe, il bec viert e 
lis catis rossis. 

Al è cualchi an, però, che si discut su ché beade 
"polace", cemút che le clame la int in maniere 
confidenziál; parcé che no sarès une vere acuile, 
ma un grifon. Il patriarcje, di fat, al vignive da 
la France di sot, inte regjon dai Pireneus (al é 
nassút tal cjistiel di Penne, dongje di Montcuq) 
e di chés bandis i grifons a son di cjase. 

La robe però e fás inriçâ il nás a tancj di lór, 
parcé che l'acuile e je l'uciel plui nobil di ducj, 
intant che il grifon al è mancul impuartant, 
mancul elegant e cun di plui al mangje carognis. 
Insome, nol é tant ce gloriási di vélu par simbul. 
Peró e je ancje vere che ta l'Ete di Miec si do- 

prave za l'acuile tant che simbul da l’autoritàt 
patriarcjál, par esempli tes monedis batudis di 
Bertolt di Andechs, che al é vivüt prime di Ber- 
trant. Insome, al é un biel imbroi e tancj auguris 
ai storics ch'a varan di disberdeálu. 

Une curiositát: e je ancje une version cul font 
ros, invezit che blu. E je la bandiere che si do- 
prave in timp di vuere. Ma ancje chi, se si vül, e 
sarés une cuistion di risolvi, parcé che in veretát 
la bandiere di vuere e jere si rosse, ma no veve 
l'acuile (o grifon) parsore. Stant a un document 
che si cjate in biblioteche a Udin, e veve invezit 
il cjapiel dal vescul, in miec a doi pastorài. 
Ma da l'ultime volte che il Friül al é jentrát in 
vuere (für che ché di "Zico o Austria") a son 
passáts uns síscent agns: cui s'impensial plui? 


ZENÁR 


Lenghe 


Lenghe, 

tu sés nassude te grande Aquilee, 
di picule ti à inscuelade 

il vescul Fortunazian. 


Tu sés cressude supant il lessic 
dai Celts, Langobarts, Carolins, 
Todescs e Sláfs. 


Di grande tu ás morosát 
cui nodárs di Cividát 

e Graziadio Isaia Ascoli 
ti à scuvierte tal Votcent. 


Colorét, Zorut e Percude 

ti àn metüt sü 

un biel vistit lessicál. 
Cumo braurine tu cjaminis 
tes comunitáts dal Friúl 


e tu sés preseade dal to popul 
tai grancj tinei culturái. 


Fausto Zof 

Il bezedari 


Una volta, ancja in Almades, la canaa a nasseva 
come i fasói. 

| práts ai era ben seáts e las stales ai era plenes 
di fen e di vacjes. 

Fantacuts e pusitatutes ai emplava las cjases, i 
curtifs e la glesia, un póc malcul la scuela. Tancj 
paris, e soradut tantes maris, a no vedevin di 
bon voli che i canais, cun dutes las vores che 
a erin da fâ a cjasa, a zessin a pierdi tant timp 
sui bancs. 

Ma i pui, a scuela a zevin. 

Dai borcs lontans ai rivava jü in Palugjea a 
Scjaps, par trois e clapadories, lizérs come pa- 
vees, cuntun sacogut di tela. Dentri ben póc: un 
astuco di len cun pena e penins, un lapis moseát 
e una gomuta, una cjarta suiant e, nancjadilu, 
il bezedari, magari di cuarta o cuinta man, ont, 
maglát e fruiát. 

Se pai canais il bezedari al era preseós par im- 
pará a lei e scrivi, pa la mestra al era un vanzeli, 
da tigní cont come una relicuia. 

Una pusitatuta d'inzen, la Miuta dai Cognei, par 
no ruvinálu (al era costát una pieza di formadi), a 


ZENÁR 


i veva metüt una biela cuiertina di cjarta velina. 
Una sera, prin da zï a regolá, a lu poa su la 
fignestra da la stala e, par no fásilu brincá dai 
fradis, a lu platà cuntuna cafuta di ardiesi. 
Regolát che a vé, la Miuta a dispeà las vacjes 
par mandáles a bevi tal laip fór da la stala e 
faur fâ ancja un tic di ...ricreazion. Ma si sa, 
par lór natura, las vacjes a son una vora curioses 
e goloses. 





La pui vivarosa e plena di snait a era Tafanari, 
cussi clamada par via dal so biel culon. Scaltrina 
e birichina, cui siei biei voi discocolàts, a olmà 
la cafuta da l'ardiesi e, sot via, a becà ancja il 
bezedari. E senca dá tal vóli, cidina cidina, a 
gramolà di gust chest e chel. 

Tal doman la Miuta, no cjatant pui il bezedari, 
a era di malesmans e a no saveva a ce sant avo- 
dási. Ma dut a i fo clár cuant che, via pal bearc, 
a cjatà la prova dal malfat: la cuiertina di cjarta 
velina duta parada e sbrindei. 

Par consolála, la agna Gjigja a i disé che Tafa- 
nari, cun duta la sienca che a veva mastiát, 
cumó a era deventada pui brava... da la mestra. 
A nocoventava pui che Miuta a zes a scuela a 
Palugjea, bastava che a stes dongja ...Tafanari! 
Ancjamò al di di vué, in Almades, al è cual- 
chidun che al conta la storia di Tafanari, la vacja 
che a mangjà il bezedari. 


Gianni Colledani (furlan di Cjastelnouf) 


ZENÁR 


Letare dal cors 


Jo, Olesea Gutuleac, dal Cors pratic di lenghe 
e culture furlane di Cividát, o volevi ringraziáus 
par la pussibilitát che mi vés dát, di cognossi 
la storie, la gramatiche e il müt di lei e scrivi la 
lenghe furlane. 

Vignint a chest cors, o ai scomencát a viodi e 
capi in altre maniere la ricjece de vuestre lenghe. 
Ancje se e je une lenghe un póc dificile di studiá, 
o ai imparát plui di ce che o pensavi. E chest 
grazie a la mestre [Adina Ruffini, ndr] e a la só 
passion tal fálu. 

Salacor o soi stade masse siarade e o varés vút di 
fevelá di plui; ma prime di chest cors le vevi grivie 
tal capi alc, cuant che cualchidun al cjacarave 
cun me par furlan. Cumó e je une altre robe, o ai 
imparát a scoltá e capi cualchi peraule par furlan. 
In chestis lezions o sés riváts a fámi plasé di 
plui il furlan e la storie furlane. 

E je stade une esperienze un grun biele par me. 
Us ringrazi e o speri che tal avigni si fasedin 
altris cors e di torná a viodisi. 

Mandi 


Olesea Guteleac (cors pratic di Cividát) 

A lá pal mont 
no si cjatin luianiis dispicjadis 


Il país da la cucagne nol è. Di nissune bande 
dal mont al è facil vuadagnási ce vivi: bisugne 
simpri lavorá e sudá il pan. 


FEVRÁR 

Fevrar 


S.te Brigjide di Irlande Badesse 


La Madone Cereole 

S. Blás Vescul 

S. Gjilbert Abát 

S.te Aghite Vergjine 

S.ts Martars Gjaponés 

S. Ricart Re de Inghiltere 
S. Jaroni Emiliani Predi 
S.te Polonie Vergjine 

S.te Scolastiche Vergjine 
La Madone di Lourdes 
S.te Lalie Martare 

S. Anselm di Nonantole Abát 
S. Valantin Martar 

S. Faustin Vescul 

S.te Juliane Vergjine 

S.ts Martars di Concuardie 
S. Simeon Vescul 

S. Conrát Rimit 

S. Zenobi Martar 

S.te Nore Regjine 

Catidre di S. Pieri 

. Livi Martar 

. Sergjo di Cesaree Martar 
. Cesari Martar 


. Gabriél da la Dolorade 
. Roman Abát 
. Gust Chapdelaine Martar 

. Sandri di Alessandrie Vescul 


Joibe Grasse 


La Cinise 


! di Coresime 


Il di Coresime 


» 

III di Coresime 


FEVRÁR 


A disevin i vecjos... 


A Sant Valantin, miec pan e miec vin. 

S'al nevee a Sant Valantin, tal caratel nol 
jentre vin. 

Valantin al è il sant dai inamoráts. Ma cuant che 
i "baci" di cjocolate no jerin inmò, la prioritat 
e lave ai cjamps, plui che a la morose. Tor la 
metát di fevrár aromai si preparin lis menadis; 
ma se al rive un colp di frét, si riscje di pierdi 
dut: sedi il forment sedi la vit. 





A San Valantin la lodule a fas cantin: cerpit 
cerpít, che mi fás il nit. 

E je rivade l'ore di cerpí, par inviá lis plantis 
ch'a cressin pulit. Biele cheste detule, che di 
une bande e dis di dispedá (cerpî) e di ché altre 
e zuie cu la vós dal uciel (srr-pii). 

Il Friál dal 2116 


Il centri comerciál 





Vierc un vué, vierc un doman cence polse, 
la nestre gjeografie e à mudát di corse. 


Al é un sól e grant centri comerciál, 
ch'al va dal "Tiere" fin al “Cjavedál”, 


ultin viert póc lontan di Cordenons. 
Di Daél a Sacíl, fin sü a Gjavons: 


son plui di cincuantedoi chilometros, 
alc tipo cent e cincuante mil etaros! 


Imagjinaitsi un milion di buteghis 
cun comessis bielis e dutis legris, 


fatis cul stamp, compagnis dutis cuantis, 
cun musute di ridi e "graciis tantis". 


Un, s'al úl, al pues passá ancje doi més 
(simpri ch'al vedi un biel grumut di bécs) 

cence meti il nás für dal labirint: 
tant che une grande citát par la int, 


ch'e pues mangjá, durmí e passá la vite, 
come ch'e fás dentri al bosc la cuvite, 


cence mai viodi un fregul di soreli 
(pensait voaltris ce cjaf dentri al carneli!). 


Ma savéso ch'al é chi cualchidun 
che misdi e miezegnot al fás dutun? 


Int ch'a no sa plui ce ch'al é il lusór, 
ce robe ch'a son l'aiar e il colór. 


Ch'a àn lassát la machine al multiplan 
za dis agns. E là ch'e je, a no lu san. 


Int che di chel moment ch'a son nassüts 
ancjemó vué li dentri a son pierdüts... 

Une zornade di fieste 


Domenie passade o soi stát invidát a la fieste 
di complean dal secont fi di gno nevót: il picul 
al veve finit un an. 

A la fieste a jerin státs invidáts tancj fruts picui, 
dai doi ai siet-vot agns par dái un sens di ligrie 
plui spontanie. Ducj a vevin puartát un regál 
pal picul e jo, a viodi dute ché plastiche e ché 
tecnologjie, mi soi pensát di cuant che o jeri 
picul jo e no vevi nuie altri che la mé fantasie. 
Inta chei agns o scugnivi rangjámi a impastaná 
zugatui cun dut chel che si cjatave: lens, fiers e 
altris striaments, dut al jere bon par meti adun 
mo une sclope, une pistole, une spade, un arc, 
une barcje par zuiá ta fuesse e tantis altris robis. 
La uniche ocasion par vé zugatui vérs al jere il 
timp di Nadál, cuant che la SAICI di Marinotti e 
dave ai fís dai dipendents un pac plen di mara- 
veis. La spiete za no mi faseve durmi lüs la gnot 
prime. O pensi che e sedi stade une specie di 
Befane fassiste, viodüt i precedents dal paron 
de aziende. 

A un ciert pont, in ché domenie, tra i fruts a àn 
scomengat a salta für smartphones e tablets, 

che a vignivin dopráts cuntun snait, che mi á 
lassát di stuc. Jo no soi bon di dopráju tant che 
lór! Mi soi rindüt cont che ancje i grancj a àn 
miór clamási par telefon, plui tost che lá tal bar 
o in cualsisei altre bande par cjatàsi e scambiasi 
uns dós peraulis. 

Tabaiant in taule cun gno nevót e cun mé fie, 
o disevi che nol jere il cás di dáur ai fruts ducj 
chei argagns li e che al sarès plui adat favori 
altris robis plui educativis e ancje plui utilis par 
formá une persone. 

Al che mé fie par talian mi dis: "Papà, sei vec- 
chio!”. O soi restát di clap e cence peraulis. No 
ai vút il coragjo di lá indenant cul discors, ma 
tra me e me o pensavi che chei là un doman a 
varessin fat i fis cul tablet, virtuái s'intint, come 
dut il mont che al sta vignint indenant. 


Riccardo Dri (cors pratic di Manzan) 

I simbui dal Friál di vue 


Bruno Pizzul 


Une volte, cuant ch'al faseve lis cronachis di 
balon, al jere cognossút par ché só frase: “Tutto 
molto bello”, ch'al parave dentri ogni volte che 
e jere finide une azion. Ma cumó ch'al è in pen- 
sion, al è deventát un ambassadôr dal Friúl ator 
pes televisions di dute Italie, un che al fevele 
pulít e al à la batude pronte. No si ufindi ni- 
ssun, se o dís ch'al à fat plui lui par “sdoganá” il 
furlan, che no la lec regjonál di tutele. Parcé che 
a sintí un come lui che al dopre la marilenghe, 
un al cjape braure. 

E pensá che di zovin la só vite e pareve des- 
tinade dute di un'altre bande. Intant al e stát 
par agns zuiadór di balon a bon livel (ma cence 
mai deventá un campion, lu confesse lui stes): 
dal Cormons a la Pro Gurize e al Catanie. Intant 
al a fat l'Universitát e si à laureât in Lec, cun 
ché di là a insegná tes scuelis. 

Al è deventát famós par cás. Tai agns Sessante 
al partecipe a un concors bandit da la radio a 

Triest e lu mandin a Rome a fá la prove scrite. 
Ma juste li, lu lampe Paolo Valenti (cui che al á 
i cjavei grís, s'impense di lui e da la trasmission 
"Novantesimo Minuto"), che si visave di vélu 
viodüt a zuiá propit a Catanie. E traviers di lui, 
Pizzul si cjate a fá un cors par radio e telecronist 
(insiemit a Bruno Vespa). 

E cussi, invece di lá daür la catidre (o ima- 
gjinin dome cemüt ch'al varès judicát il compit 
di talian: "tutto molto brutto, 4"), si cjate a fâ 
la cronache des partidis, altri che scuelis! La só 
prime esperience le à vude inmó crei ai mondiái 
messicans dal 1970. Di li indevant, al è stát un 
sucés. E cumó che nol é plui a vore, al é inmó 
plui cjapat, parcé che aromai lu clamin pardut, 
a fevelá di balon, ma ancje di vin, di mangjá 
e di cualsisei robe. Mancje dome che lu metin 
candidát a lis prossimis elezions. 

Il biel al è che nol è propit il prototip dal fur- 
lan, parcé ch'al à une batule di chés che ti 
incjoche. Benvulüt di ducj, al è un “testimonial” 
straordenari pal Friúl. 

Ma Bruno (Brunello, come che lu clamin i invi- 
diós, par vie ch'al è un compagnon, che i plás 
lá in ostarie a zuiá di cjartis) nol è l'unic. O 
varessin une schirie di chei. 

Nome par restá tal mont dal balon e par fevelà 
di chei ch'a son vífs, o vin int come Dino Zoff 
e Fabio Capello. Ben, chei invezit a son propit 
"furlans": pocjis peraulis e pocje muse di ridi. 
Forsit par tirá i turiscj, a no rindaressin compagn! 

La muart di Alessio 


Ducj a savevin da scomparsa di Hoxallari Aless- 
io, ma a no varessin mai pensát ch'al fos muart. 
Doi siórs, ch'a stavin fasint una passegjada in 
mont, a un ciert punto a àn scuviert un simiteri 
abandonát. Dopo vé pensát un moment, a son 
entráz, e dopo vélu esplorát, dongja di una lapide 
a àn cjatát un vecju ch'al veva il gancio di un 
carroattrezzi infrontát tal barbuc, un curtis dal 
pes impirát ta panza e i pits e las mans leáz 
cuntuna cuarda. A son tornáz di corsa in citát e 
a àn contát dut a polizia. 

Dopo cualchi ora, traviers il telegjornál, mie- 
gia Islanda a saveva che Alessio Hoxallari al era 
muart. Ducj a erin restáz sconvolz, ma in un ciert 
senso contenz. Alessio al veva novant'agns e al 
stava in Islanda a Reykjavik intuna vila granda e 
spaziosa, encje s'al steva da bessól cu la femina, 
Greta Pavona. 

Come aspiet fisic, nol era tant alt, al era magri, 
i cjavei ros e curz, portava i ocjái e al doprava 
un baston d'aur. Dato ch'al era tant siór, al era 
vistit cuntuna cjamesa blancja, un complet neri, 
un papillon viola e mocassins. Al era tant cuiet, 

isolat da chei átis, avár e cjastron. Di profession, 
cuant ch'al era giovin, al faseva il giudic, cuindi 
al veva tancj béz e al era invidiát da ducj. 

Ta só famea al era leát sól cun so fradi, plui giovin 
di lui, e cu la só femina. | unics amis ch'al veva, 
a erin Valentino e Agata Ibishi, ch'a si conoss- 
evin già da picui. | siei rivái di béz a erin Arturo 
Cirillo, Zlatan Ibrahimovic e Betamesch Ferri. 
Par scuviergi cui ch'al à copát Alessio, al ven 
clamát un dai investigatórs plui brás e popolárs: 
Joseph Gloder. Al veva disevot agns, si che, pa 
só etat, al era un genio. Al era alt e magri, cu 
la cresta verda e il rest dai cjavei marons, i voi 
giái e la barba curta. Al era vistit cuntuna maia 
dal Milan, bregons dal Inter e las scarpas da 
balon arancions. Al era stramp, scjaldinós, ma 
comuncue simpatic. Dopo vé conossut la famea 
da vitima, al é lát su la scena dal delit. 

Fascint un gir pal simiteri, dopo vé cjalát ben 
ator, al aà cjatát macjas di sanc sul teren. Seguint 
las tracias al cjata una spila da militár, dulà ch'a 
vevin copát Alessio. Intant ch'al ceriva cualchi 
ati indizi, al à mandát a analiza i imprescj a 
scientifica di Reykjavik, direta da Mario Bass- 
anello. Intant, Gloder, lant dongja da strada, al 

à cjatát cualchi áta tracia: segnos di gomas su 
la tiera, benzina spanduda da cualchi miec di 
traspuart e improntas di ciavatas numer trentanüf. 
Dopo cualchi di di pausa, a Gloder a i erin riváz 
i risultaz das analisis das provas: Bassanello al 
veva cjatat sul gancio, su la cuarda e sul curtis 
da pes, sól sanc da vitima. Su la spila al podeva 
di nome che a era da prima guera mondiál e che, 
di conseguenza, cualchidun a la veva ereditada; 
ma a nol saveva cui. 

Chest ultim al podeva essi un indizi impuartant 
par Gloder che, par jodi se la spila a era di cualchi 
conossint, al comencia a interrogaju. In prin al 
domanda a femina di Alessio, Greta Pavona. 
Gloder al taca disint: "A ce ora ’| ese jesciüt?". 
Jê a rispuint: “Al è jesciüt cencia dí nuia, no sai 
ace ora". 

L'investigatór al continua: "Parcé dopo un 
pocjas di oras no sétu vignuda a denunciá la 
scomparsa?". Greta a aferma: “| no soi lada al 
comisariat parcé ch'i mi fidavi di lui; difati al 
leva simpi ator, ma al tornava”. 

Gloder al torna a domandá: "Cemót `| ere il 
rapuart cun Alessio?". Jé a conta ch'al spin- 
deva ducj i béz da pension tas machinetas e 

tal scometi sui risultáz dal Campionat Carnic di 
balon, siché a era tant di chel inrabiada cun lui, 
ch'a lu varés... 

Al inizi Gloder a nol capis trop e alora al rimanda 
la riflession. 

Josef al interoga un rivál di Alessio, Betamesch 
Ferri. Al comença domandant:” Dulà ch'i tu eras 
in ché di?". Betamesch al aferma: “Jo ché di i eri 
cui miei amis a mangjá la pizza, i ai las provas”. 
Gloder al torna a domandá:” Ce provas atu?”. Lui 
al rispuint:” | miei amís a erin cun me e siché, 
s'a ti coventa vé las provas, ju clamin subite i 
tu i fás dutas las domandas". 

Gloder al scolta ducj i siei amis e al si inacuarg 
ch'al veva l'alibi perfet. 

Josef dopo al va da Arturo Cirillo, un áti rivál, 
ch'al dís di essi lát in Europa, a Parigji, cul camio 
a vendi spilas; ma in chei dís ch'a àn copát Ale- 
ssio al era pa strada par torná a cjasa. 
Sucessivamenti al interoga Zlatan Ibrahimovic. 
Josef al comencia domandant: "Ce rapuart vevitu 
cu la vitima?". Zlatan al rispuint: "A mi stava 
antipatic, ma nol era un trist omp”. L'investigatór 
al continua: "Dulà eritu ché di ch'a àn copát 
Hoxallari?". L'interrogát al continuava a difindisci: 

"| eri a Madrid, al Santiago Bernabeu a jodi Real 
Madrid-Barcelona”. “Cualchidun lu pode prová?”. 
Zlatan al rispuint: “Si, i miei miórs amis: Karim 
Benzema e Cristiano Ronaldo”. 

Finit l'interrogatori Gloder al à provát a clamá i 
testemonis par confermá il movent: al era dut 
vér. La sera, dopo essi tornát a cjasa, al prova 
a pensá as peraulas da femina: a lu varés... Da 
achi al capis dut. 

Al torna da femina la di dopo e, cuant ch'al 
jót la só gjacheta, al nota dos buscias là ch'a 
podeva essi metuda la spila: chesta, dopo las 
improntas, a era la conferma che Greta a veva 
copát Alessio. Gloder a la fás arestá e la puarta 
a central, tornant a interogála par capi il motif 
dal omicidi: a lu veva copát par béz e parcé che 
in ogni discussion a no la lasciava cjacherá e 
cuindi decidi nuia. 

Metuda in presion la femina, da contentecia pal 
cás risolt, dut il comisiariát e Josef a van a fa 
cjoca duta la not. 


Classe 3A 2014-2015, Scuele elementár di 
Comelians (grafie no uficiál) 

Cui che al á santui, al á ancje colás 


Cui ch'al á lis cognossincis justis, al á dut facil. | 
colás a jerin biscotuts secs cul bús tal miec, che 
si ju leave cul spali e che si dopravin par golaine 
tal cuel dai fruts la di ch'a fasevin la Cresime. 


MARC 

A disevin i vecjos... 


In Marc, ogni stecut il so botulut. 
Cu la biele stagjon si svein lis plantis e lis bes- 
tiis: i butui a vegnin für dai ramacs... 


A Marc, ogni gjaline a fás il so sfuarc. 
... € i üfs dal XXX de gjaline! 


Sant Josef plante cocis, Sant Michél lis gjave 
dutis. 

Timp di cocis: si plantin a Marc, a saran prontis 
viers la fin di Setembar. 


Marc sut, Avríl bagnát, Mai temperát: beát il 
contadin ch'al à semenát. 

Chest al é il paradis dal contadin: Marg cul soreli, 
Avril cu la ploie, Mai clip. Fossial simpri cussi! 


Marc sut, forment pardut. 

La ploie di Avril e jemple il baril. 

Dós detulis ch'e confermin ce ch'o vin apene 
dit. Juste par curiositát, al merete viodüt che i 
riferiments a son simpri chei: forment e vit. Che 
po su la taule di mangjá a deventin pan e vin. 

Il Friùl dal 2116 


Un ambient tropical 





Un ch'al rivàs tra cent agns al raopuart 
a nol cjatarès nancje plui un cuart 


di ce che dal Friúl di vué al cognòs 
e al restarès tant che un grant totoròs. 


Ce cassie, ce pin e ce cjastinár: 
palmis e baobab ve par ogni agár. 


Fat al é che cul cambiament dal clime 
si è disfate la néf sore ogni cime, 


la temperadure e je lade sú 
e cumó par dut al cres il bambù. 


Par no contá dal umit a novante, 
che si tache tal cúl fin la mudande 


di cetant bagnát ch'al é ator pardut, 
piés che dentri dal úf un ucielut. 

Nuie plui cjamps di soie ni di blave, 
che ogni famee e coltave brave brave: 


aromai chi si plantin datui adimplen, 
ch'a rindin profit plui di ogni altri ben. 


E no dome, ma ancje cacao e ananás 
(ch'al va benon ancje par fà il biogás). 


Al samee di stá intun lúc tropicál 
e dopodut nol sarés nancje mál 


se nol fos par chés bestiis fastidiosis 
che di becáti a son dutis bramosis: 


feveli di tavans e di moscjits 
ch'a no muerin nancje cun ducj i flits. 


A son grancj tant che doi o tré cjavai 
e dome che cul sclop tu puedis trai. 

None Taresie 


Mé none Taresie e jere tant picule ma e cjami- 
nave svelte cui siei cuculuts intai pits, il facolet 
sul cjáf e d'unvier il sial su lis spadulis. In chei 
agn i puars no vevin nancje il capot. 

Jé no jere a stá cun nó ma e vignive daspés 
a cjatánus. Mé mari i deve cualchi lire e jé, 
contente, si comprave un pac di cucar e il café. 
In chei agn a jerin ducj puars. 

Cuant che o levi a cjatá mé none, jé mi deve 
milucs, o coculis, o cacos, seont la stagjon. Jé 
e tignive un pocjis di pomis inte só cjamarute 
par dánuses a noaltris nevóts. Cuant che o levin 
a cjatále, e jere dute contente. Jo no le ài mai 
viodude malade intal jet. E veve vüts dis fioi e 
tancj nevóts. 

A mé none dute la int di Strassolt i voleve ben, 
parcé che jé e veve simpri un consei e une buine 
peraule par ducj, se no altri. E je vivude fin a 
94 agn. 

Jo o soi la fie dal so ultin fi, Nicoló Coleto, na- 
ssude a Strassolt dal 1931. 


Pia Comar (cors pratic di Carvignan) 


MARC 


'L mur de carta velina 


E coma un arsit 

tra i doi cours, 

che’ carta velina, 
lesiéra, fina, 

ma senpri in miés. 

E chei doi cours, 

forsi sórs, 

plens de poura, 

timis, 

'a erin coma panolis, 
siarás dentra la sclofa. 
Sàns ma platàs, 

cu' la poura da riscà 
soul che a uarda 

mies metru pi 'n nà. 
E che’ carta velina, 
lesiéra, fina, 

'a ea finit da sarvi 
parsé cour an de' un, 
chel altri al è un lustri lassü. 


Aldo Polesel (folpo di Cordenons, grafie no ufi- 
ciál) 

I simbui dal Fritl di vué 


Scjaracule maracule 


E je la cjancon par furlan plui famose di dutis. 
Lu san ben i fruts di scuele, ch'a son conda- 
náts a imparále fin des elementárs (se no ancje 
cualchidun al asilo). 

"Scjaracule maracule” e je une balade na- 
ssude no si sa nancje cuant, di tant 
che e je vecjone. Di sigúr e jere za 
famose tal Cinccent, se un musicist 
impuartant come Giorgio Mai- 
nerio al à pensát di metile 
dentri tal 1576 tal so libri “Il 
primo libro dei balli accomo- 
dati per cantar et sonar d'og- 
ni sorte de instromenti" 
(Mainerio al jere bráf cu 
la musiche, ma nol veve 
idee dal marketing: il 
titul di un libri 
al à di jessi 
curt!). 












MARC 


Ducj a san che la cjancon e á un alc di misteriós 
e di improibít, robis di striis. E tes cjartis da 
l'Incuisizion si lei che la int le cjantave par fà 
vignî la ploie tai cjamps: duncje alc di magjic. 
In efiets la peraule "scjaracule" e à ce fâ cul 
racli e “maracule” cul baston dal fenoli salvadi, 
armis dopradis di striis e sbilfons cuant che si 
pacavin vie pe gnot, sot il volt des stagjons (ben 
lu contave bons. Gilberto Pressacco). 
Ma sicome che lis peraulis origjináls si son pier- 
dudis, la cjancon e je stade dute 
tornade a scrivi di don Meni 
Zannier (i predis, cuant che 
si metin...). Nuie plui striis 
e striaments, ma zücs 
di peraulis, come ch'e 
fos une filastrocje. E 
in efiets si fevele di 
lusignis e craculis, di 
polvar e di taculis, di ru- 
cule e di coculis, par fini 
cun "la fantate 
je une trapule 
il fantat un 

trapulon”. Dute robe inofensive. Par chel che si 
cjantile in scuele: sinó savéso ce tantis denunciis 
ch'a saressin saltadis für, in di di vué, cuant che 
si cor pericul ancje dome a fá il presepi in classe! 
Ma la robe straordenarie e je che la musiche 
(ché si restade origjinál, par merit di chel be- 
nedet Mainerio) e à vüt grant sucés cun Angelo 
Branduardi, che le à doprade pal so "Ballo in 
fa diesis minore" ("Sono io la morte e porto 
corona...", 1977). Cussi une balade di puars 
contadins in spiete de ploie e je deventade une 
hit de musiche moderne, cognossude in dute 
Italie e ancje für. 


MARC 


Un zúc pericolós 


Di fruts si fasin tantis stupidadis che, se a van 
mal, si puedin paià cjaris. 

Jo o jeri a stá a Bolzan, daür de stazion dai 
trens e póc lontan si cjatave la viere oficine des 
locomotivis, che le vevin bombardade in timp di 
vuere, e il placál de ferade, dulà che a fermavin 
i vagons par jessi cjamáts. 

Nô fruts o spietavin che i ferovirs a lessin vie, 
par montá sui vagons e zuiá a fá i manovradórs. 
A cjáf e in code i vagons a vevin une cabine 
cuntun volant, che al comandave il freno. Il gno 
züc preferit al jere chel di strenzi i frenos plui 
che o podevi, cence rindimi cont che cul freno 
tirát il tren nol partive ben e il manovradór al 
scugnive montá sü al svol par molá il freno. 
Chel placál al jere propit il puest ideál par zuiâ. 
Inte viere oficine des locomotivis, mi soi ancje 
sbusát un zenoli cuntun fier rusin e o ai scugnüt 
là intal pront socors a fà la antitetaniche. 

Une di a son riváts i operaris a montá lis toretis 
dai faros e jo o soi stát a cjalá, biel che lór a sal- 
davin. Mi vevin dit di no; ma jo o ai cjalat distés 
l'eletrodo e cussi mi àn fat mál i voi par tré dis. 

A son stadis tantis lis aventuris sucedudis in 
chel periodi, ma la plui brute e pericolose e je 
stade ché dal füc. 

Un daspodimisdi o soi lát, come simpri, a zuiá 
tal placál de ferade e culi al jere fer un tren 
cun grancj caratei pal traspuart di vin. Curiós 
come che o soi simpri stát, par viodi ce che al 
jere dentri te prime bote, o ai scugnüt montái 
parsore. Te part disore la bote e veve une buse 
taronde di plui o mancul 40 centimetris e, cja- 
lant dentri, no si viodeve nuie. Par altri al vignive 
für un odór di vin che mi à fat scuasit vigni un 
imbast e par un pél no colavi dentri (cuant che 
si dis la imprudence dai fruts!). 





MARC 


O soi lát alore inte cabine insom dal tren, e li 
o ai cjatát tré macs di strichis di solfar, largjis 
tré centimetris e lungjis une vintine. Clár tant 
che il soreli che fulminants e curtissuts a jerin 
la normál dotazion di un frut di undis agns. 
Svelt svelt o tai un mac e sü di corse parsore 
de bote. Une volte impiade, la striche di solfar 
e faseve une flame viole e cundiplui e pucave. 
O buti la prime striche dentri te bote e si dis- 
tude tal vin che al jere dentri. Testart, o impii 
une altre striche e o spieti che e cjapi ben, e jü 
che va ancje ché... e no si distude. O ai cjapát 
il secont mac di solfar, che al veve almancul 
trente strichis; lu ai impiát dut insiemit e butát 
inte bote. 

La ultime robe che o ai viodút al è stát un grant 
füc e il flum che al vignive für de buse dal 
caratel. Gjambis puartaitmi! O crót che se o par- 
tecipavi a lis olimpiadis, o vincevi i cent metris 
in dis seconts! 


Arturo Sperandio (cors pratic di Manzan) 

Il fugiasc a le sisile 


Il moment di ritorna 

l'é vignut anche chest ann 
tu mi lassis, sisilute, 

in país pa me lontann. 


Fin a quand che tu mi stavis, 
in si biele companie 

io i dolors dismenteavi 

mi pareve dutt quant nie. 


Ma cumò che tu partis 
mi ven propri di vai, 

a pensà che fin a quand 
dovarai restà culì. 


No ti dul il curisin 

di partì cussì bessole? 
Spete un poc, po vignarai 
anche jo cun tante gole. 


Ma anchemò, cun displazè, 
no puess mettimi a viazà: 
io ti prei di un sol favor 

e tu po' no sta falà. 


MARC 


lo ti doi i miors salus 
di partà in tal biel Friul. 
digi pur a che biei lucs 
che mi fasin cussi dul. 


Di sinti-ju rovinaz 

e ridos in pessin stat: 

chi sa quand che di riviod-ju 
cun plasè mi sarà dat. 


lo ti prei di un'altre chosse: 
di partà 'ne lagrimutte 

su le chase a me si biele 
che sara forsi distrutte... 


Sisilute! Ti saludi 

e di ugüri bon viaz, 

che il Signor sei in companie 
e ti guidi pai to faz! 


D.P.S. (anonim, scjampát di Gurize concuistade 
dal esercit talian. Poesie scrite tal Avost dal 
1916 e publicade sul "Almanacco del popolo. 
Strenna di Wagna per l'anno comune 1917") 

A maridási si sta ben un més, 
a copá il purcit si sta ben un an! 


Il matrimoni al è biel il prin més; il purcit al è 
bon dut l'an! E duncje: isal miór meti sü famee 
o tirá sü bestiis? (detule di cuant che no jerin 
inmó lis "pari opportunità"). 

Avril 


. Ugo Vescul 

. Francesc di Paule Rimit 

. Ricart Vescul Otave di Pasche 

. Doro di Sivilie Vescul 

. Vincens Ferrer Missionari 

. Celestin | Pape 

. Zuan Batiste de la Salle e 
. Redent Vescul 

.te Marie di Cleofe Dissipule 

. Terenzi Martar 

. Stanislau Vescul 

. Juli | Pape 

. Pauli Diacun 

S. Valerian Martar » 
S.tis Basilisse e Nastasie Martaris 

S.te Bernardete M. Soubirous 

S. Nicét Pape 

S. Galdin Vescul 

S.te Eme di Gurk Vedue 

S.te Sare di Antiochie Martare 

S. Anselm di Aoste Vescul 

S. Teodór Vescul O 
S. Zorc Martar 

S. Ermini Vescul 

S. Marc Vanzelist Fieste de Liberazion 
S. Marcelin Pape 

S.te Zite Vergjine 

S.te Valerie Martare 

S.te Catarine di Siene Patrone d'Italie 


S. Piu V Pape C 

A disevin i vecjos... 





Lune di Avril, ue zentíl. 

Cuant che lue e nas di Avril, a si béf par sutil. 
Chel da l'ue al jere forsit il probleme plui grues 
pai contadins, sedi parcé che la plante e je sofis- 
tiche; sedi parcé che il vin al jere une risorse 
impuartante pa l'economie de famee. Se la vigne 
a va in flór masse a buinore, cu la lune di Avril, 
l'ue e varà pocje sostance (zentil). 


Ta la Setemane Sante e cjape ogni plante. 
La Setemane Sante e à alc di magjic, specie pe 
fertilitát de vegjetazion... 


Vinars Sant, tant vin e tant sanc. 

... però guai a lavorà i cjamps di Vinars Sant. 
Miór metisi sot a prepará la fieste di Pasche, 
jemplant butiliis di vin e copant gjalinis, ócs e 
cjavruts. 


A Pasche e Nadál, al scree ogni basoál. 

A son lis dós ocasions plui impuartantis dal an. E 
je fieste par ducj. Ancje il plui biát al varés di vé 
dirit di une butilie di vierzi o di un salam di taiá. 

Il Friál dal 2116 


Marilenghe... venite 





Cheste che tu ás denant, cjár letór, 
e je 'ne storie plene di dolór, 


une storie une vore assai dramatiche, 
scrite par furlan daür de gramatiche. 


Robe dute vere, crodimi a mi, 
sucedude in place a Udin, propit chi, 


te tiere che "ce fástu?" inmó tu intindis, 
tal an di gracie 2115 


(o 2116? no mi visi: 
no ai memorie, ce vüstu che ti disi...). 


O jeri apene rivát de Argjentine, 
che da l'emigrazion e je regjine, 


dissendent di antícs furlans di viers Teór, 
partits za fa dusint'agns par lavór. 

Benon, par fále curte, o viót un frut 
e lu saludi: “Mandi, furlanut”. 


“Cossa che te vol?” mi rispuint par mál. 
Jo o resti propite come un basoál. 


Mi volti viers un siór dut biel ghindát 
cu la sperance di un miór risultát. 


“Qua no xe piu furlani” al mi rispuint. 
Cjo, e fevelave venit dute l’int! 


Jo mi met a vaf, pensant ai vons, 
partîts pe Argjentine cetancj agnons. 


Puare nestre lenghe muarte aromai! 
Ma juste in chel i sint: “Tire chi un tai!”. 


"Un ch'al fevele furlan come me!”. 
"No stá ufindi: soi cjargnel, bade a te!”. 


Fortune che alc '| è restàt, lafesi, 
...ancja se sù pa mont bisugna zi! 

Il valor di un salút 


Un salüt nol coste nuie 

ma al vál tant. 

Al insiore cui che lu cjape 

nol dure che un istant ma il so 
valór a voltis al è eterno. 


Nissun al é tant siór di podé 

fà di mancul e nissun al é talmentri 
puar di no podélu dá. 

In cjase al puarte gjonde 

te fadie al infont coragjo. 


Un salüt al é segno di amicizie 
un ben che no si pues comprá 
ma sôl doná. 


Se voaltris si intivais in 
cui che il salút nol da, 
daitlu voaltris. 


Parcé che nissun al à tante 
dibisugne di un salüt 
come chel che a chei altris 
dálu nol sa. 


Ilva Simonit 

Claps 


A son claps 
come lis peraulis 
peadis 

a une tiere, 
slissáts de aghe 
come une cjarece 
e di fúc 

cuant che il soreli 
al bruse. 

Claps 

che il timp 

nol consume 
come il spirt 

di un sintiment 
che al reste 

par simpri 

come piere 

no strussiade 

de buere 

che e stralús 

tal rai de lune. 


Egle Taverna (premi "Città di Vasto" 2014 e prin 
premi "Le Pigne" 2014 di Scluse) 

I simbui dal Friál di vue 





13 di Avrîl 


Prime le tignivin dome par une robe folcloristiche 
e nissun le abadave plui di tant (juste i furlaniscj 
plui convints). Cumó che e je stade ricogno- 
ssude uficialmentri de Regjon a Triest, ducj a 
dái cuintri. Ma, come ch'al diseve cualchidun 
che no m'impensi, "ben o mál, l'impuartant al 
e che si cjacari". 

La date sielte par festezá la Patrie dal Friül e je 
une di chés ch'a àn fat la nestre storie. Come 
che tancj a san, e fas riferiment a un fat sucedüt 
inte Ete di Miec, cuant che l'imperadór todesc 
Indri il IV al à concedüt al patriarcje di Aquilee 
Sigjeart il podé su la regjon e une largje auto- 
nomie. Al jere l'an dal Signór 1077. 

A dile vere, nol é che al sedi stát un at di grande 
gjenerositát, parcé che chel biát di imperadór, in 
chel moment, al jere za cuasi cuntun pít te buse. 
Al veve cuintri cuasi ducj i siei princips sedi in 
Gjermanie che in Italie e al veve za cjapát un biel 
sberloton (metaforic) dal pape Griór, che lu veve 

scomunicát, e tal ultin al veve scugnút metisi 
ancje in zenoglon (no metaforic) par domandái 
perdon, a Canosse. 

L'unic che al continuave a judálu un póc al jere 
apont il nestri bon patriarcje Sigjeart. Un minim 
di ricognossince, duncje! Cun di plui a "costo 
zero", parcé che il Friül al restave simpri sot de 
Gjermanie. 

Ma insome, une date e jere pür di sielzi. E po, 
cjalìnsi tai voi: nol è che l'Italie e vedi sielt une 
date cuissà ce miór pe fieste nazionál. Ai 2 di 
Jugn, Fieste de Republiche, za ch'al è saltát für 
che il referendum dal 1946 al é stát tarocát, 
parcé ch'e riscjave di vinci la monarchie... 

Se propit si à ché di tirá für cantins, si podarés 
discuti su l’oportunitàt di cjoli une date masse 
indaür tal timp. A son cuasi mil agns! Al é come 
se in Italie a vessin metüt la Fieste de Repu- 
bliche ai 15 di Marc, parcè che tal 44 prin di 
Crist al è stát copát Juli Cesar. 

Une date plui dongje no jerie? Alore, viodin... 
Tal 1420 o sin coláts sot di Vignesie; tal 1797 
o sin coláts sot da l'Austrie; tal 1945 o riscjavin 
di colá sot de Jugoslavie... No, nuie ce fá. Chi, 
se l'Udinés no si decit a vinci un scudet, o vin 
par fuarce di tignísi il 1077! 

Vigji el bulo 


Une volte si po dí che in duc i país al jere un 
bulo. | disevin bulo parcé ch'al jere svanton 
a conta des sôs aventuris, des sds concuistis, 
sbrufon, bausár. 

Vigji, ch'al jere stát emigrant, a 'nt contave 
tantis ch'al saveve dome lui. Su lis feminis, al 
intindeve dá lezion ai zovins ch'e lavin a sintílu 
te ostarie dal país. Nol finive mai di di che là 
ch'al é stát lui... "Chés a son feminis, bielis, 
cjaldis, simpri prontis, mica come lis nestris: 
fredis, glazadis, no son buinis di vuadagná une 
palanche". 

Lui al veve une brave femine, e tignive in ordin 
la cjase, lui e i fruts, e tirave sü polam, no i 
domandave nie a lui, buine, silenziose. Ma Vigji 
no le tratave masse ben. Le cjalave di sotcei e, 
s'e viarzeve la bocje, al jere pront a di: “Tás tu, 
ignorante, che no tu capissis nie, cjastrone!" e 
al balinave sù e jù mugugnant. 

Une sere di ultin di Carnavál, te ostarie dal país 
al è capitát Toni de gjambe di len cu la só vecje 
armoniche. Vigji al cjalave chés ch'e balavin fra 
di lór, cu la bocje a mo di sblec. 

Tor dís di sere e jentre une mascarine, vistude di 
blanc cul vél su la muse. Vigji le scuadre ben e 
al pense che no je dal puest, cun chel compor- 
tament tant signoríl. Al spice lis mostacjis, al 
va dongje, i zire intor come un dindi in carosse 
e par talian i domande di balá. 

E àn fat doi bai e po a son jessúts e son láts a 
fà l'amór daür de mede dal fen. E simpri par 
talian i à dit che: "O avuto tante donne, ma non 
ò mai provato tanto piacere di questa sera. E” 
possibile vedersi ancora?". Jé e faseve simpri 
di si cul cjáf, po e je sparide tal scür. 

Tornant a cjase planc planc, al pensave a chel 
gust provát. 

Ta doman a binore i domande ae femine: "Di, ce 
bécs sono chei cinc francs sul armár disore?”. 
E jé i rispuint: “E son chei che tu mi ás dáts tu 
ir di sere daúr de mede, macaco!”. 


Danila (Nila) Braidotti 

Come cui? Come ce? 


Bagnát come une raze. 
Bessól come un cjan. 

Biel come il cúl dal vigjel. 
Blanc come il lat. 

Blanc e ros come un meluc. 
Bon come un toc di pan. 

Brut come la fan. 

Cjavon come un mus. 

Colá come un piruc. 

Cressi come il pan in taule. 
Dispetós come une cjavre. 
Dispetós come une moscje. 
Dolc come la mil. 

Dret come un mani di len. 
Fortunát come il cjan in glesie. 
Fresc come la spongje. 

Frét come il nás dal cjan. 
Fuart come l'asét lát di mál. 
Furbo come une bolp. 

Garp come l'asét. 

Gras e grues come un purcit. 
Indaür come la code dal cjan. 
Indaür come la code dal purcit. 

Cui ch'al à mangját la cjar, 
ch'al raspi ancje i vues. 
Cui ch'al à mangját il bon, 
ch'al mangji il roseon 


Inte vite ognidun al à di cjapási lis sós 
responsabilitáts: cui ch'al à volút la cjar, al à 
di tignisi ancje il vues. Version pai vegjetarians: 
cui ch'al à volüt la pome, al à di cjapási polpe 
e roseon. 

Ma 


S. Josef Artesan Fieste dal Lavór 
S. Atanasi Vescul 

S.ts Filip e Jacum Apuestui 

S. Florian Martar 

S. Gotart Vescul 

S.ts Marian e Jacum Martars 

S. Flavie Martare 

La Sense S. Vitór Martar 
S. Isaie Profete 

S. Antonin Vescul 

S. Ignazi di Laconi Frari 

S.ts Nereu e Achileu Martars 

La Madone di Fatime 

S. Matie Apuestul 

Lis Pentecostis 

S. Ubalt Vescul 

B.de Antonie Mesina di Orgosolo 

S. Zuan | Pape 

S. lvo Avocat 

S. Bernardin di Siene 
S.te Gjisele Regjine 
Ss. Trinitát 

S. Desideri Vescul 

La Madone dal Jutori 
S. Bede Predi 

S. Filip Neri Predi 

S. Ustin di Canterbury 
S. Milio Martar 
Corpus Domini 

S.te Zuane d'Arc Vergjine 
Visitazion de Madone 


La Madone di Monsante 


S.ts Canzians di Aquilee 

A disevin i vecjos... 


II clip di Mai al svee il cai. 

Al puest di fá i compits di scuele, i fruts une 
volte a vevin miór di lá a cjapá su i lacais vie pal 
bosc e pai fossài. | lacais a an dibisugne di un 
grun di lavór, par jessi spurgáts; ma une volte 
cusináts e puartáts in taule cu la polente, a son 
une specialitát. 





Ploie di Mai, vin assai. 

Se di Mai al plüf ogni moment, tante paie e póc 
forment. 

S'al plüf a la Sense, par 40 dis no si sta cence. 
Alore, cirin di capisi: s'al plúf, al fas ben a lis 
vits; ma s'al plüf masse, al fás mál al forment; e 
s'al plüf la di da la Sense, no si 'nt salve nissun. 
Chescj contadins no si contentin mai! 


Mai tré voltis mirindai e la sere no mi ricuardai. 
Mai (ma ancje Jugn) al jere propit un més tre- 
ment, parcè che a jerin di fà une rie di voris 
une daúr ché altre: e il forment, e lis bestiis e i 
cavalirs. Bisugnave tignisi sà cul mangjá (savéso 
ché publicitát: "non ci vedo piü dalla fame"?). 

Il Friül indipendent (1) 


Chest an al é un an di grande ligrie, 
anin a balá ducj in compagnie! 


Al é un afár pardabon straordenari, 
di chei di segná in ros su ogni lunari. 


Il Friûl al devente indipendent! 
Chel chi si ch'al é un grant e biel event. 


Al è sucedüt che, dopo tancj agns, 
a fuarce di fà tele come i ragns, 


i nestris leaders a àn cjatát il truc 
par traisi für dal talian e dal muc. 


Dopo passe un secul di discussions 
su la specialitát (e ce balons!) 


che no an puartat a nuie di concrét, 
ve che un om bulo assai, vignüt dal frét 

(un cjargnel po insome, si sin capits) 
' à cjatát la soluzion su doi píts: 


"Duta colpa da l'Union Europeana, 
ch'e je piés d'una vecja cortesana: 


no à mai volüt scoltá la nestra vós, 
ma doma cjapá i bécs... e di chei pócs!”. 


E cuntun referendum di fr a vué 
a la fin si sin gjavats für da l'Ué. 


Cumò o sin cu l'Union Mediteranie, 
che va dal Maroc fin a la Betanie. 


Magari cualchidun al rice il nás 
(ma al é clár che dut a ducj mai nol plás); 


ma pense: chi son passáts Longobarts, 
Uns, Turcs e Talians... ducj o sin bastarts. 


Duncje se cumó a rivin chei dal Isis, 
nol sarà chel grant befel che tu crodis! 

I simbui dal Friál di vué 





Polente e frico 


Tipic plat da la cusine furlane, il frico al € deven- 
tát a colp un simbul, dopo che doi agns indaür 
un zovin cogo di trent'agns di Davian, traplan- 
tat a New York, Luca Manfé, al à vint la cuarte 
edizion di Masterchef Usa propit cu la ricete 
dal frico. 

Aromai i programs di cusine a àn un sucés 
straordenari e e somee che a cjase dute la int 
no fasi altri che rimbambisi devant de televi- 
sion tra un "cupcake" cussi picul che tu stás 
plui timp a cjalálu che a mangjálu, e un toc di 
strachin (ma presentát suntun "jet" di rucule 
e cun "guarnizion" di fasüi). Cussi di un di a 
chel altri il frico al è jessút für da l'ostarie e 
dal spolert da la nonute, par deventá un plat di 
"haute cuisine". Ma simpri frico al è. 

Ducj a san ce ch'al è. Il frico al è un plat fat di 
formadi cuet in fersorie, che par solit si zontin 
patatis, o sinó ancje cevole; ma a son tantis 
altris variants e ogni puest al à la só. Une robe 

póc salutár, si vin di dile dute, parcé ch'al è un 
concentrát di gras frit e di colesteról; ma al é 
bon che mai e duncje une volte tant il miedi al 
pues ancje metisi l'anime in pás. 

Pócs a san invezit la storie dal frico. Une intere- 
ssante analisi le à fate Sandri Carrozzi intun 
articul vignüt für su "Tiere Furlane" al é za 
cualchi an (Otubar 2011). 

Il prin a fevelá di frico, ancje se no lu clame 
cussi, al é stát un ciert Martin di Como, cogo 
dal Patriarcje di Aquilee Ludovi Trevisan, ch'al 
à scrit un libri di ricetis “De Arte Coquinaria" 
tal Cuatricent, dulà ch'al conte cemüt che si fas 
il "caso in patellecte", ven a stái il "formadi in 
fersorie". 

Ancje il non al é stram, parcé che "frico" nol 
somee propit une peraule furlane. In efiets il non 

al é forest e al ven di une peraule francese, “fri- 
cot” (al centre cun “fricassea” e "fricandeau") 
che al jere un plat di verdure cuete. In Italie a 
son altris nons dal gjenar: in Romagne il "fricó" 
al é une misture di ortaiis paradis a tocs e fatis 
in padiele; in Umbrie il "friccó" al è un specetin 
di cjars diviersis (agnel, polec e cunin). 
Insome il "fricó" (cussi si diseve ancje chi di nó 
fin al Votcent) al jere un plat di robe parade a 
tocs e cuete. Nome che invezit di verdure o di 
cjar, in Friül si à dát sot di formadi. No par nuie 
al é un plat tipic des zonis di mont: de Cjargne 
a lis valadis dal Nadison. 

Ma a fuarce di lei, no us ise vignude fan? Bon 
apetit! 


Chalant la lune 


Tu, o lune tant bielone, 
che tu vios '| me Friul: 
tu di me, no a-tu dül 

che patissi 'ne vorone? 


Tu tu vios 'ne biele tiare, 
un biel lug, di duch amat, 
duch finore lu-an lodat 

l'è '| Friul, che tiare chare. 


Tu, contente ta to piel 

A tu rís, tu ses contente, 

io ti prei: no fa-mi fente, 

dis, ce | Friul '| è simpri biel. 


Viod! E da-gi un bon chalon 
E po' sepi-mi a contà 

Se content hai di restà 

O muri di che passion. 


Giovanin Minut (soldát tal esercit imperiál, poe- 
sie scrite da la Moravie intal 1916 e publicade 
sul "Almanacco del popolo. Strenna di Wagna 
per l'anno comune 1917") 

1976-2016 


Il taremot 
al scjasse il Friúl 


A núf di sere dai 6 di Mai dal '76 une fuarte 
scosse di taremot al sfante il Friül. Al é l'inizi 
di une storie che fin a chel moment nissun al 
varés podüt imagjiná. 

Ducj chei ch'a àn vivüt chel minút (tant e je 
durade la prime scjassade) no podaran mai 
dismenteálu. Dal rest, sintisi a movi la cjase 
sot dai pits (o dal cül, cui ch'al jere sentát a 
cjala la television), no je une biele esperience. 
Dut cás ché e sarà la prime di miárs di sco- 
ssis, ch'a duraran plui di un an. E nancje la 
plui fuarte, parcé che dopo ai 11 e ai 15 di 
Setembar a 'nt rivaran dós piés inmó; ma la 
plui brute, sedi pa la póre da la int, sedi pai 
muarts e pai dams ch'e à fat. | numars a dan 
une idee, a no contin dut, ma distés a judin a 
capí la dimension dal disastri: cuasi mil muarts, 
18 mil cjasis coladis o butadis jü, plui di cent 
mil personis scjampadis. 

La zone plui colpide e je stade ché des ban- 
dis di Vençon, Glemone, Osóf, Trasaghis, ma 

desenis e desenis di país a son státs sdrumáts 
su la mont e jú in coline e te alte planure: 45 
comuns dal dut, 40 in maniere serie, 52 colpits 
in forme plui lizere. 

Di dutis lis bandis a àn tacát a rivá aiüts, pa 
l'emozion causade des notiziis e des imagjinis 
mostradis di gjornái e televisions, ma ancje in 
gracie da l'opare dai tancj Fogolárs Furlans e 
des tantis fameis furlanis sparnigadis pal mont. 
Intun prin moment la int e je stade ospitade in 
tendis, montadis dai soldáts. Podopo, viodude 
cemüt ch'e lave la robe, miárs di fameis a son 
stadis mandadis a passá l'unvier tai albiercs di 
Lignan e di Grau, che a vevin apene finide la 
stagjon turistiche. Intant si tiravin sü barachis 
prefabricadis, dulà che dopo tancj furans a àn 
vivüt par agns, prime di torná a meti pit intune 
cjase vere. 

ll taremot al à vüt però ancje des conseguen- 
cis positivis. Intant la ricostruzion in Friül (a 
bande di cualchi cas isolat) e à funzionát e e je 
stade fate par ben, no come altris bandis che 
lassin stá. Dopo al à acelerát il cambiament e 
il disvilup de nestre regjon. E par fini al à dat 
ocasion di meti sü une organizazion nazionál 
di socors, ch'e je la Protezion Civil. 

La telefonade 


Bepo e Marie a durmivin za di miezore, 

cuant che il telefon al scomence a suná. 
Bepo, dut rabiát, e inmó indurmidit: 

“Ch'al sinti po, siór sono ores di clamá? 

Jo ogni di i ai di gjevá a binore, 

za a las sis i scugni jessi a fa malte, 

e cun chel mont achi, dut malandát, 

mi tocje fá il manovál fin ch'i 'nd ai novante”. 


Ma di ché altre bande une musiche celestiál 
e, come di lontan, une vós a i fevele: 
"Scoltimi, Bepo, e no stá vé póre. 

| soi un arcagnul, mi clami Gabriele. 

Jo vué ti puarti la buine gnove: 

a é cussi 'ne raritát e di grande bielece. 

Ca di nüf més tu varás 'ne sorprese: 

ti rivarà dongje une imense ricjece!”. 


Bepo, di colp, si svee e a i domande: 

"Ma cemút esal pussibil? Jo i soi cence un franc: 
mi soi impegnát par tirá la carete, 

ma i ai lavorát plui a neri che in blanc...”. 
Chel átri a i rispuint: "No sta preocupati, 

el me paron no ti cjale in sachete. 


MAI 


Lui al viót l'amór e il to grant bon cür. 
La gracie che ti darà e sarà par ogni ete. 


Tancj ti invidiaran e ti volaran mâl, 

ti disaran bausies sul cont dal me Signór; 
ma tu ve simpri fede, protec e difint 
chest regal preziós e di infinit valór”. 
Bepo, intimorit, si volte viers la femine 
sentade sul jet e za in agjitazion. 

"Marie, sta contente: se no ai capit mal, 
ca di nüf més a mi rive la pension!”. 


Cristina Narduzzi (cors pratic di Sant Denél) 


Gno pari tabacár 


Cuant che o jeri frute, gno pari al veve il taba- 
chin, o miór une privative, come che si diseve in 
ché volte, dulà che i spagnolets no si vendevin a 
pachets intirs, ma dome chei che a domandavin 
i aventórs, ancje doi, tré, cuatri o cinc. 

Dilunc la zornade a vignivin ancje lis vecjutis de 
cjase di ricovar par comprá il tabac par nasá il 
macube, zinzilio, sante Justine. 

Mi visi cemüt che si compuartavin: a tiravin für 

MAI 


il lór facolet colorát, grant tant che un linzül e 
intun grop di un cjanton, come par incjant e cun 
mé tante maravee, a saltavin für i becuts minüts 
par palá. 

Podopo,dutis contentis a poiavin une prese di 
tabac suntune man sierade a pugn e le tira- 
vin sù cul nas e daspò, tant che une sirene, a 
starnudavin fuart intal facolet. 

In ché buteghe al jere simpri un davoi di int; a 
rivavin lis feminis cul plat o cu la cjarte a comprá 
il sál, e vignive int a cjoli cjarte di letaris, boi, 
brilantine, lavande e aghe di colonie; e podopo a 
jerin ancje i militárs che a compravin il fil colorát 
par fà puartecláfs a ricuart de naie e cartulinis 
di mandá a cjase come souvenir. 

Inta chei timps o ai imparát ancje jo a fumá di 
scuindon lis “mentolo”, parcé che a vevin bono- 
dór di mente e mi pareve che nissun al podeve 
capi ce che o fasevi dongje dal banc e nancje gno 
pari si inacuarzeve che a mancjavin | spagnolets. 
Cumò chel vizi no lu ai plui, ma ogni tant mi 
soven di chel timp passât e mi par ancjemò di 
sintí l'odór di ché buteghe che al saveve di dut 
e di plui. 


Giuliana Bert (cors pratic di Cormons) 


MAI 


Come cui? Come ce? 


Lavorá come un mus. 

Lis come il cál di un nini. 

Lis come il vueli. 

Magri come un bacalà 

Magri come une sardele. 
Mangjá verdure come une vacje. 
Neri come il cül da la cjalderie. 
Ombrós come il cjaval. 

Net come la scugjele. 

Parsore come il vueli. 

Passüt come un mus. 

Plen come un scus. 

Plen come un 'sáf. 

Plen come un Of. 

Plen di vin come un caratel. 

Cui che al dis simpri doman, 
nol mangje pan 


Cui ch'al rimande i assums di par di e nol cjape 
mai decisions, nol va di nissune bande. 


JUGN 

Jugn 


S. Justin Martar 
S. Marcelin Martar Fieste de Republiche 
Cür Sacri di Jesü 

. Quirin Vescul e Martar 

. Bonifaci Vescul 

. Bertrant di Aquilee Patriarcje 

. Roberto Vescul 

. Medart Vescul 

. Efrem Diacun 

. Indri di Bolzan 

. Barnabe Apuestul 

. Onofri Rimit 

. Antoni di Padue Frari 

. Liseu Profete 

. Proto di Aquilee Martar 

S.te Justine Vergjine 

S. Rainir Remit 

S.te Marine Vergjine 

S.ts Gjervás e Protás Martars 

S. Silveri Pape 

S. Lufs Gonzaghe Gjesuit 

S. Nicét di Aquilee Vescul 

S. Josef Cafasso Predi 

S. Zuan Batiste Martar 

S.te Eurosie di Jaca 

S. Josemaria Escrivá Predi 

S. Ciril di Alessandrie Vescul 

S. Ireneu Vescul 

S.ts Pieri e Pauli Apuestui 

S.ts Prins Martars de Glesie Romane 


Qo oO o o D o o o D o MN 


N 


O 


JUGN 


A disevin i vecjos... 





Ploie a Sant Barnaba, il vin al va. 

S'al plúf la di di Sant Vit, il racolt da l'ue al va 
falit. 

Sant Barnabà, l'ue a ven e a va. 

Sant Barnabe al cole ai 11 di Jugn. Jugn al è il 
timp ch'e finis la floridure da la vit e í vignâi si 
jemplin dai piçui grignei di ue. Tornin a meti in 
evidence l'impuartance da l'ue par il vin, che 
nol jere tant dât par bevi in taule, ma doprât 
massime par vendilu o par paiâ l'afit al paron 
tai vecjos contrats agraris, o ancje la decime e 
il cuartês pai predis. 


A Sant Zuan, vin e pan. 

Sant Zuan cu la panole in man. 

Un'altre date tant impuartante tal lunari des 
voris dai cjamps e jere ¡ 24 di Jugn. Daür la 
tradizion, di fat, la rosade da la gnot di Sant 
Zuan e à un podê straordenari e e à la capacitât 
di dâ fertilitât a plantis, bestiis e ancje ai oms. 
Par chest, la brave massarie e meteve für i vás 
di rosis e la parone di cjase i linçûi. 

JUGN 


Il Friál dal 2116 


Il Friùl indipendent (2) 





Duncje o vin vude al fin l'indipendence: 
pai nestris fis e je une gran’ sperance. 


O sin cumò parons a cjase nestre, 
no nin plui cul cjapiel in man a Mestre, 


dulà che par cuatri francs (al fas ddl) 
a ti domandin l’anime e ancje il XXX! 


Ma cumò '| è il moment des decisions, 
come che nus àn insegnàt i vons. 


Prime robe: ducj a àn une bandiere, 
di müt che l'int a viodi e a sedi fiere. 


E cheste e jere facil biel assai, 
par ch'o vin il drap cui colórs blu e zài: 


o intint dî l'acuile, ché di Bertrant, 
che nò o vin za dal Tresinte e indevant. 

La seconde robe e je tant plui penze: 
l'in musicál, che no si pues stá cence. 


Cui a Mameli, cui la Marsiliese... 
al Fridl i val alc di pocje spese. 


Scartáts Frizzi Tonazzi e la vilote 
(nó di musiche no vin grande dote), 


al é stát sielt "Scjaracule Maracule”, 
rangjade cu la pive e cu la scracule. 


Ma la tierce robe e je plui fetente: 
la capitál lá che il guvier si sente. 


Udin no, parcé ch'e je masse viele; 
Pordenon nancje, che nissun vúl véle; 


Tumiec masse alt, Gurize masse in bas; 
Cividát e Codroip masse int a spas. 


A la fin si à decidüt ben o mál, 
ducj d'acordo: Avasinis capitál! 

JUGN 





I simbui dal Friál di vué 


Aquilee (e Atile) 


Se la capitál gjeografiche dal Friúl e je Udin 
(ma a cualchidun cheste robe e pues stái sul 
goselár, parce che plui di cualchi volte la "ci- 
tát” e à mostrát di no jessi une brave mari), 
la capitál storiche e ancje morál no si discut: 
e je Aquilee. 

Di passe doimil agns a cheste bande Aquilee 
e je un simbul fondamentál par tancj aspiets. 
A scomencá de storie antighe, cuant ch'e jere 
la capitál dal timp dai Romans: citát pardabon 
grandonone, plene di vite; puart viert a dut il 
Mediteranei orientál, dal Egjit a la Sirie; marcját 
internazionál pai scambis cu l'Europe centrál e 
vie discorint. Ancje chei che le àn alte cuintri dai 
Romans, che ju considerin invasórs, a scugnin 
salvá Aquilee, no fos altri che parcé che e jere 
za prime ch'a rivassin lór, duncje autoctone 
(par curiositát nancje il non nol è roman e nol 
centre nuie cu lis acuilis, ma al volarés dí alc 
sicu "aghe nere"). 


JUGN 


Aquilee e je simbul ancje religjós, parcé che culi 
si à formát la prime comunitát cristiane dal Friül, 
une des primis di dute l'Europe ocidentál, che 
no veve nuie ce fâ cun Rome, parcé che - come 
che aromai ducj a san - la predicazion a Aquilee 
e je rivade daurman di Alessandrie dal Egjit e 
adiriture si conte ch'al sedi vignüt l'evanzelist 
Marc di persone a pandi la peraule dal Signór. 
E par tant timp dopo la citát e je stade ancje un 
riferiment impuartant par dut il mont cristian, 
mediant di sant Jaroni. 

Aquilee simbul ancje te Ete di Miec, parcé ch'e 
jere la sede uficiál dal Patriarcje ch'al coman- 
dave sul Friül (ancje se i patriarcjis a vevin miór 
sta a Cormons o a Cividát o a Udin, dulà che no 
jerin moscjins, plui che no tal palüt de Basse). 
Aquilee e je stade pardabon capitál, almancul 
morál se no aministrative, tal unic timp de storie 
che il Friúl al à vude une só vere autonomie. 
Duncje Aquilee e je ancje un simbul in di di vué 
dai autonomiscj e fin dai indipendentiscj furlans. 
E cu la scuse dal Jubileu dal 2000 e de visite 
dal pape, Aquilee e je tornade a jessi tignude 
di cont ancje (o soredut) für d'Italie, come rife- 
riment storic e religjós. 

Dit chest, al é just spindi une peraule ancje par 
un siór ch'al fás part a plen dirit de liende di 
Aquilee: Atile. Te tradizion popolár al è chel piés 
di ducj, chel ch'al à fat il fisco pardut, e nol é 
país dulà che nol sedi passát (Udin, Ciscjerne, 
Barcis, Top...), e nol é frut che no i vedi fat póre. 
Dopo di lui a son vignüts Langobarts, Ongjars 
e Turcs, che a 'nd àn cumbinadis ancje lór di 
ducj i colórs. Ma nissun al é restát ta l'anime 
dai furlans plui di lui. 

In fonts al è ancje lui un simbul dal Friûl. 


JUGN 


Valentino Del Bianco 


(Centenari de Grande Wuere 1915-1918) 


Vincút la vuere, o vevin di deventá libars e 
parons a cjase nestre, ma o sin restáts plui 
misars e cence lavór di prime. Batude la Aus- 
trie, no vin podüt torná a vore dilà des monts, 
ma pal mont e ancje dilà dal már. | país si son 
disvuedàts e jempláts di vuarfins, veduis di 
vuere e veduis pusticis di emigrants. Une biele 
sope, soredut pai cjargnei che ché vuere le àn 
subide e patide. 

La emigrazion si é voltade. No plui a soreli jevát: 
Austrie, Ongjarie, Transilvanie...; ma a tramon- 
tane: France, Belgjiche, Americhis... Par rivá in 
Americhe, a lavin vie 15 dís sul már, nol jere 
il viac di prime, di un pár di dis a pit. Prime a 
partivin e a comengavin a torná inmó prime di 
rivá, al jere un fals distac, tal ricés dal lór cúr a 
puartavin la famee, la cjase, la fontane de place, 
cul spissul de aghe frescje che al svuacarave di 
e gnot tal laip. E se i lór lavris a jerin lontans di 
ché aghe, i lór pinsirs ju fasevin tumiá e ricreá 
cun soléf chel refrigjeri. 

Jessi cussi dongje cjase, ju judave a superá il 
distac miór di ce che si spietavin, parcé che 
si sintivin peáts cuntun fil curt ai lór lúcs e a 
gjoldevin di chel jutori psicologjic cence nancje 
capilu. A vevin capit sól che il pés de valis al 
jere une vore plui lizér dal fusil e, svuarbáts 
de propagande, a àn pontát la sclope cuintri 
i parons. Cussi, finide la vuere, si son cjatáts 
cence lavór e, poiàt il fusil, a an scugnüt torná 
a cjapá su la valís e lá plui lontan. 

A chei dilà dal már ur é vignude la pivide par- 
dabon, soredut a chei che no son plui tornáts a 
bevi la aghe frescje de lór fontane. E pensá che 
si tignivin fortunáts, par vie che il lór non nol jere 
picát tal marmul dal monument ai "caduti" che 
ogni país al tirave sü cun svant ai siei "eroi". Ma 
"eroi" cui jerino? Il cechin austriac o il soldat 
talian copát? 

Chest fat al è sucedüt a un soldát furlan: Va- 
lentino Del Bianco (di Avasinis, classe 1891), 
muart propit ai 24 di Mai, prime di di vuere. 
Pal so país al é stát il prin "caduto" dal 1915- 
18, cence nuie gjavá a Riccardo Di Giusto. Al 
e stát ancje decorát di medaie pal so valór, e il 
país i à intitolade une strade: Via Valentino Del 


JUGN 


Bianco. ll grup ANA dal país lu à comemorát 
propit domenie ai 24 di Mai, centenari de só 
muart e de vuere. Il dean dal grup al à pandüt 
une biele biografie. 

Al jere cul Bataion Glemone, displeát sore lis 
monts di Donge cul compit di sburtá plui in sü 
il "nemico". Al jere "reduce" de vuere de Libie 
e al jere stát congjedát, parcé che al veve un 
altri fradi bielzà militár; ma, sclopade la vuere, 
fradi o no fradi, lu àn tornát a clamá. 

Al veve di vé avonde spirt e ben infarinát in Libie, 
parcé che al é saltát für par prin cence póre, 
o vadi par invoiá a lái daür chei che a volevin 
továse; ma un cechin austriac, ben platát, lu à 
centrát juste tal pet e distirát sec subit (i siei 
paisans a son convints che Riccardo Di Giusto 
al è si stat colpit par prin, ma sôl ferit e muart 
dopo). 

La storie uficiál e je ché scrite sui libris, ma la 
int e à la só storie, plui vive e sincere, parce che 
le àn vivude su la lór piel e viodude cui lór voi. 
Lór a san che ché palotule e à cjoncát la vite a 
chel biát fantat di 24 agns tré més dopo sposát. 
Al a vat une fie, che di so pari e à sól sintút a 
cjacará, e par memorálu i àn metüt il so non: 

Valentina. Só mari le à cressude di bessole, si é 
tornade a sposá e fortune che il so secont om nol 
à fat la fin dal missér te seconde vuere mondial. 
Valentina e à vüt doi fis e a un i à metüt il non 
dal nono Valentino. La none si clamave Maria 
Orlando e e je muarte tal 1985 a 95 agns. Te 
só lungje vite e à vüt simpri devant il spieli de 
disgracie dal so om. E jere une femine timide, 
riservade, buine e di pocjis peraulis: mai une 
ridade, al massim cualchi bocje di ridi e simpri 
premurose cu la fie e cui nevóts. 

In ché volte lis feminis si rassegnavin, ancje se a 
vevin dutis lis resons di protestá, e no si lamenta- 
vin di ché misare pension di vuere. Cualchidune 
e rivave fin a di che i lór oms lis mantignivin 
ancje dopo muarts. A dí il vér lis judave a no 
staronzá dal dut ché misare pension, ce che a 
tiravin für dai cjamputs e de vacjute. E a varessin 
tant ce insegná ai professorons di economie e 
ai politics di vué, cemút che si fás a sparagná. 


Gjovanin Urban (Glemone) 


JUGN 


Fasin il formadi 


Il formadi a si fas cussì. Si molg il lat a la sera 
e si lu met a disfredá inta la mastela par podei 
splumálu cu la cjaca e vei la pluma par fà la 
spongja. Si molc il lat da la buinora e si lu ma- 
sseda cun chel da la sera (no vint una vacja a 
man, si preót il lat). 

Si met il lat ta la cjalderia sora il füc. Si met 
il termometro e si scjalda il lat a 36 gráts. Si 
disfa il cali in aga tiepida e so lu met tal lat, 
si tira via dal füc e si speta fint che il lat si 
raprent (canoglada). Po cu la ghitara si taia la 
canoglada, prin a crós e po simpri plui fina. Si 
met la cjalderia sul füc, si masseda di continuo 
cul torul e si spieta che si scjaldi a 46 gráts. 
Si lassa pausa un póc, si tol la tela e si tira sü 
il formadi, si strica ben e si met tal talc o tal 
cestin, e si met sot un pés par ch'al essi dut il 
sir. La di dopo si sala e si met a stagjoná. E... 
eco il nestri biel e bon formadi! 

Par fa la scota, il sir restát si met sul füc fin 
ch'al bol. Si tira via dal füc e si zonta l'asét. Cu 
la cjaca si tira sü la scota e si la met tal sac o 
tal stamp, e si lassa sgotá. Se a si vúl fumála, 
bisugna metila sot un pés. 

Par fá la spongja: si met la pluma ta la pegna 
e si sbat fin che a diventa densa: di una banda 
a si viót il licuit (batuda); di ché átra il solit 
(spongja). Si lava ben la spongja cu l'aga e po 
si met tal stamp. 


I fruts di 5e da la scuele primarie di Dimpec e 
Midias 


Il sic 


Mi plaseve tant cuant che mé none mi invidave 
a cene, une biele polente une tecjade di "pitina 
fumulada”, une terine di lidric di prát cuincát 
cul ardiel e sic. 

No stoi a contá da la "pitina" che cumó e je 
tornade di mode, famose e preseade, ma pócs 
a san ce che al è il sic. 

Il siç al vignive fat cul sir, ven a stài chel che al 
restave dopo vé gjavát il formadi e la scuete, al 
vignive dát ancje ai purcits ma, lassü di nó, lu 
metevin intun caratelut cu la só spine dongje 
dal fogolár par che planc a planc al deventàs 
acit, e po lu dopravin al puest dal asét. 

Mi ven di contáus un ricuart. 


JUGN 


Une di, ta la nestre cubie di amiis, nus ven voie 
di lá li di une di nó che e veve une vecje cjase 
cul fogolár e di lá a fá lis “bafis”(popcorn); o 
vin scomencát a disgragnelá lis panolutis, a fá 
il füc, intune farsorie o vin brustulát i grignei e 
si sin prontadis a mangjá... E di bevi? ...no nus 
ven voie di cercá il sig? Al jere inmó dolgut e o 
vin fat cin-cin come se al fos stát vin. 

A un ciert pont al rive nono Jacum, al viót ce 
che o bevin e al scomence a berlá: 

"Für di chi, lazaronis, mi vés fat für dut il sic 
che nol jere ancjemò garp!” 

La none Catarine sintint chel belef e domande: 
"Folc ti trai, Jesus Marie mi perdoni, ce vi àno 
mai fat po?... nancje che al fos stát rosoli! Do- 
man o larés jü in latarie e o tornarés a reonzi... 
tant di fá!”. E lui bruntulant si slontane. 

Po dopo la none e clame lis frutis: "Bulgi- 
tates! canais, tornait! No stait là daür di chel 
strambat!”. 

Vie pai agns, cuant che si cjatavisi tra amiis, 
ogni volte si domandavisi: "Ti visistu tu di in 
ché volte?"... e jü a ridi! 


Maria Minin Durat (Tramong, cors pratic di 
Mania) 

Fradis in Diu, ma no in pignate 


Al è facil jessi amis a peraulis o cuant che dut al 
va ben. Ma dopo, cuant ch'al rive il moment che 
si à pardabon dibisugne di alc, di vé une man, 
tancj “amis” si sfantin tant che néf. O sin ducj 
fradis tal Signór, ma dopo ognun al à di rangjási 
e mangjá ce ch'al à tal so plat ("Dagli amici mi 
guardi Iddio, che dai nemici mi guardo io"). 


LUI 

Lul 


S.te Ester di Babilonie Regjine 

S. Oton Vescul 

S. Tomás Apuestul 

S. Liodór di Aquilee Vescul O 
S. Antoni Zacarie Predi Il Perdon di Barbane 
S.te Marie Goretti Vergjine 

S. Claudio Vescul 

S. Adrian III Pape 

S.te Veroniche Muinie 

S. Piu I di Aquilee Pape 

S. Benedet Abát Patron d'Europe 


Patrons y 
dal Friúl Vignesie Julie 


S.ts Ermacure e Fortunat Martars 
Dedicazion de Basiliche di Aquilee 
S. Camil di Lellis Predi 

S. Buineventure Vescul 

La Madone dal Carmél 

S. Lessio Rimit 

S. Fidri Vescul 

S.te Rine Muinie O 
S. Elie Profete 

S. Lauring di Brindisi Frari 

S.te Marie Madalene Dissepule 

S.te Brigjide di Svezie Muinie Patrone d'Europe 

S.te Cristine di Bolsene Muinie 

S. Jacum Apuestul 

S.ts Ane e Joachin 

S. Aureli Vescul C 
S.ts Cels e Nazari Martars 

S.te Marte di Betanie Dissepule 

S. Pieri Crisolic Vescul 

S. Ignazi di Loyola Predi 

A disevin i vecjos... 





A Sant Ramacul, il sorc al va in penacul. 

Il sant (ai 12 di Lui) nol é nuie famós, ma al 
va ben par fà la rime. L'usance di tigni il timp 
cui sants invezit che cui dis dal lunari, al ven di 
secui e secui di tradizion religjose e de grande 
devozion ch'a vevin i nestris vons. Ma no dome i 
contadins: ancje la burocrazie une volte e faseve 
cont sui sants. Par esempli, Sant Zorc al jere il 
tiermin di riferiment par paiá lis tassis; Sant Mar- 
tin pal fit de tiere e vie indevant. Par nó al sarés 
un biel probleme, parcé che tai lunaris modernis 
tancj sants a son cambiáts e cualchidun ch'al 
jere ben cognossüt une volte, cumó al à scugnüt 
lassá il puest a chei plui gnüfs. Ancje tal paradis 
a fasin la hit parade cu le new entry! 


S'al tempieste di Sante Ane, dute l'ue si dane. 
Par solit il moment de tempieste al è chel di Sant 
Pieri, in Jugn, cuant che i zirin i cinc minüt a só 
mari tal Infier. Ma ancje Ane, la none di Nestri 
Signór (26 di Lui) no scherce, cun dut che jé e 
je in cfl cun dute la famee. 


103 





TI Friül dal 2116 
Autostrade a 5 corsiis 


Ogni grande citát che si rispieti, 
e ogni nazion, par picule ch'e seti, 


a àn di vé il lór just e sacrosant scandul, 
e cui che no lu à, al é propit un cuandul! 


A Milan a an vat storiis cul Expó; 
pal Mose a Vignesie si paie inmò... 


Cun sante pazience, un póc a la volte, 
ancje di nó e je rivade la "molte" 


dome che no si tire il lat te stale 
ma bécs là che si lavore di pale 


(ducj a san che tes grandis costruzions 
i euros a zirin a colps di milions). 


Ma ce àe sucedút di grant e di gnúf? 
Une strade a Pielunc e li daprüf! 

O disarés: ben po, par une strade... 
Nol è chel, '| è dut il rest ne boiade. 


S'impensaiso da la tierce corsie 
ch'e veve di fá Venete Autovie? 


No dome ché le àn finide, ma a àn fate 
pardut ancje la cuarte e cuinte trate 


che cumò di Tarvis tu rivis fin 
parsore For Davuatri sul confin 


cul Cjadovri in cuindis minüts e trente 
(se no ti gjavin ponts su la patente!). 


La Cjargne e il Friûl son dut un asfalt, 
da la basse di Lignan fin adalt! 


L'ultime: di Midias 'ne tangjenziál 
jü fin a Pielunc, po, dute a spirál, 


par viodi il biel cjiscjel dal cont Ceconi. 
Cui paial? Ai fís lassarin il coni! 

I simbui dal Friül di vuê 

Il Tiliment 


"No tu sés di chi, tu, tu sés di dilà da l'Aghe 
vere?”. "No nini, jo i soi di dicà da l'Aga, tu ti 
sos di dilà". 

Il Tiliment al divît gjeograficamenti il Friül in 
doi: dicà e dilà da l'Aghe/Aga. Di une bande il 
Friül di soreli a mont (Pordenon) e di ché altre 
il Friâl di mieg (Udin) e di soreli jevát (Gurize). 
Dome che dicá e dilà a son concets relatifs: 
dipent di cui ch'al cjale cui. Come la drete e 
la campe. E al é di sclarf ancje un'altre robe: 
che il Tiliment al è plui ce ch'al met adun che 
no ce ch'al divit: baste viodi trops matrimonis 
che si son fats tra int dicà e dilà (i "oltrans", a 
clamin a Spilimberc chei ch'a vegnin de bande 
di Udin), par rindisi cont di cemüt che si incrose 
la storie des comunitáts su lis dôs rivis. 

Ma il plui grant flum de regjon nol é dome une 
linee di confin culturál. Al è ancje sintüt come il 
pari dal Friül, robe assolutamentri vere dal pont 
di viste gjeologjic e idrogjeologjic, parcé che in 


fin dai conts plui di metát de nestre regjon e 
sope la vite dal Tiliment e dai siei afluents. Ma 
lassin di bande ancje chest aspiet. 

Di cualchi an a cheste bande il Tiliment al é de- 
ventát un cás internazionál, che al cjape l'interés 
di studiós e ambientaliscj, parcé ch'al é conside- 
rát l'ultin flum restát inmó a la condizion naturál 
in dute Europe. A fuarce di fá su (cjasis, fabri- 
chis, stradis, puints, implants eletrics), aromai 
ducj i grancj flums a son státs impresonáts in 
scjaipulis di peton: arzins, canái, dighis. Cualchi 
volte adiriture stropáts in condotis cussi stretis, 
che a ogni ploiade a sclopin e a inondin dut. 

I| nestri Tiliment invezit, un póc par merit e un 
póc par oblic (parcé che une part dal flum e jere 
dal demani militár e duncje nissun al podeve 
tocjá) al è restát cemüt ch'al jere une volte, cu 
lis sós golenis, i volts, lis isolis, lis plantis. No 
che dut al sedi biel e bon. Problemis a 'nt son, 
no si à di platási daür di un dét. Parcé che ancje 
di nó si son fatis porcariis, fasint sü tocs di país 
e zonis industrials là che no si veve di fà. E parcè 
che dut cás a son problemis di sigurece che no 
son státs inmó dal dut risolvüts. 

Peró intant tigninsi stret chest toc di ambient 
naturál, biel savint che o vin fat (nó umans) tancj 
di chei malans ator pal mont, che il Tiliment di 
bessól nol bastará a rimediá. 


LUI 


Lu mercját dal For 


Già uno stemano prin ju mercjadants i ocupavo 
lu luor puest, metint par cjéro granc' clapons 
par visá che lu puest al ero prenotát pe zornado 
stabilido pal mercját: lu 27 di otóbre. 

Duc’ i esponevo a la buino la lüor mercanzio. Jo 
mi impensi de baraco di Santa, uno femeno che 
rivavo da Vilo; e vendevo telo da brac, e vevo 
encje acos di lano di piüoro di calüor blanc e 
gris. Me mar a la misclicavo cu la só, par fánus 
cjalcios e maios di sot, ch'es ero cjaldos si, ma 
cj facevo uno pico sot la piel! 

Da Maniago i rivavo ca fradi e sór; i metevo 
in bielo mostro curtis di ogni fato, massancs, 
falcs, cüots, forcjos, palos, rascjei e dut ce cu 
coventavo pe agricolturo di alto mont. 

La baraco pi in visto e jero ché dei düolçs: man- 
dolát tener e dür, mandorlos e bagjgjs passáts tal 
zucher brusát, caróbolos, minzis, stragagnasjos, 
mierdo di lors, ch'es ero las caramelos masjulitos 
e liquirizia. Nuo mulario, par mangiá dut chel 
ben di Diu, i scuignivin là a vuadagnásel o puar- 
tant ledan cul gei su pe Cuesto a Turo di Bosj, 
grant bacàn di chei timps, o lant a fâ pelando, 

uno usancio un grum difondudo tei agns '50: i 
taiavin legno da cartiéro par vendilo a Tilio di Min 
di Jacum, comerciant di legnam dal For ch'al 
vevo un piculo sieo tal puint des Fusinos dulà 
che al è vuio lu ristorant al Fogolár. | sielgievin ju 
pecs no tant granc tal bosc comunál; uno di nuo 
e vevo da stá di vedeto sóro un pruk par controlá 
che nos passas las vuardios forestáls, parcé che 
al ero proibit taiá abusivamenti te proprietát dal 
Cumun: es ero multos salados se i cj becavo sul 
fat... Cussi ches átos dós pulgetos, sielgiudo 
la planto da taiá, cun t'un sorto seon, uno par 
bando, de grando fogo es metevo duto la fuarcio 
ch'es vevo! Uno di la planto no volevo savio colp 
di plombá jü parcé che jero restado in gjal: dós 
gimos si ero incrosiados tes pontos. Aloro chés 
atos dós "boscadorios" es pensár di spedimi su 
la planto me, ch'i eri piçulo e magrulino; e fin 
de mé opero i vevi si taiado cun t'un seghet la 
ponto imbarbeado, ma dopo i soi plombado jü 
insiemo a lio... 

In chel'an al mercját mi eri vuadagnado, oltro 
lu mandolát, encje la cartelo novo pe scuelo, 
di carton calurit di maronic, che vares dát lu 
cambio e vecjo torbo di telo. 


LUI 


Oltro las baracos di ogni sorto, ch'es partivo de 
ribo di Naite e es rivavo fintromai lu puint dal 
país, te placo de latario fin in Danders al ero lu 
mercját dal besteam, un grum famüos parcé che 
j rivavo cà comerciants dal Cumeli e da Sapado. 
Al rivavo cà cul camioncin parfin un mercjadant 
da Siest, in Pusterio, clamát Olzer, ch'al vendevo 
purcits picui e ju tenevo tes cassos di stran. 

In bando de latario al ero Quagliaro, clamát encje 
"Crodio" par vio di un sorto neo ch'al vevo te 
müso. Al ero un mercjadant da Enemonc e al 
vendevo purcits di ogni grandeco, blancs e niaris; 
chei pi picui i costavo di mancul ma i ero ju pi 
richiedüts: es pensavo las femenos a ingrassáju 
cun ronos, brancüdulo e ciafo. Lüor es rivavo jü 
des vilos (Frasseniot e Sighiét) biel a buinoro cul 

gei, es poiavo lu biát purcit tar un sac cusit tal 
bordo dal gei e, intant che ju anemái i vuicavo 
como danàts, las paronos s'inviavo su pe Clevo a 
pedulino par oltro cuatri chilometros. Las biados 
femenos es rivavo a destinazion stracos maduros 
e imbumbidos... parcé che lu purcit a ur vevo 
pissát ju pe scheno! 

Lant su pal borc di Danders, su la spuindo dal 
Deán, i ero ju paracjárs cu las rincjos di fier 
cimentados par peá las vacjos e las mangios in 
bielo mostro pei aquirents. Ju mercjadants cul 
gjacheton di piel e cu la pilico ator dal cuel, i 
contratavo e i vosjavo tra di lúor doprant un fra- 
sari particolár par no fási capi de int. | vendevo 
ma encje i davo a diverná las vacjos, dato che cui 
ch'al nol vevo bécs da comprá si contentavo di 
vio la vacjo a d'imprest da atóm fin in primovero. 
La novo faméo a la pasjevo e la tegnevo da cont; 
sóro e vevo lu lat e, se e vess fat lu vigjel, chest 
al saress tocját miec al paron e miec al fituál! 
Finit di fà ju afárs, ju mercjadants i lavo a 
scjaldási cun t'uno scugjelo di brót bulint di 
piüoro slungját cul vin niari. 

Tradizion e jero che, pal mercját, Gjdio di Dan- 
ders al metés su ostario par trio dis, domandant 

e paiant uno concession speciál al Cumun; cussi, 
oltro al brót, si podevo mangjá un sorto spezza- 
tin di roc, uno vero specialitát par chei timps, 
compagnát dal bon vin "Valpolicella" da Verono. 
Pes femenos, invezo, al ero lu vin blanc düolc. 
La serado dal mercját e finivo in alegrio cu la 
fisarmonico di Tetemin, un simpatic vecjut dal 
borc ch'al sunavo simpri ché... 

Intant, te placo de latario, Benigne, un vecju 
cuet ferít te primo vuero, al ticavo un biel fóc par 
cuei cjastignos pe gioventüt e par contáur storios 
vivudos tal forest. Las ligüsjnos es sclarivo la not 
già fresculino dall'atóm... moments di fiesto a 
la buino, riguarts di aitris timps! 


Novella Del Fabbro (scrit te variant di For Davùa- 
tri) 

l agns e i gots di vin no si contin mai 


No si à mai di tignî il cont ni dai agns ni dai 
gots di vin, parcé che sinó si ruvine la ligrie (di 
solit si dis che no si à di domandá i agns a lis 
feminis; ma in veretát e je une robe ch'e displás 
ancje ai oms). 


AVOST 

Avost 


S. Alfons de' Liguori Vescul 
S. Eusebi Vescul e 


Rinveniment des relicuiis Patron de Diocesi di 
di S.Stiefin Martar Concuardie — Pordenon 


S. Zuan Marie Vianney Predi 

S. Svualt Re Martar 

Trasfigurazion dal Signór 

S. Gaetan di Thiene Predi 

S. Meni di Guzmán Predi 

S.te Taresie Benedete da la Crós 

S. Lauring Martar D 
S.te Clare di Assisi Muinie 

S. Rufin Vescul Martar 

B. Marc di Davian 

S. Massimilian Kolbe Predi 

La Madone Assunte 

S. Roc Piligrin 

S. Eusebi Pape 

S.te Eline Imperadore O 
S. Marian Diacun 

S. Bernart di Clairvaux Abát 

S. Piu X Pape 

La Madone Regjine 

S.te Rose di Lime Muinie 

S. Bartolomiu Apuestul 

S. Ludui Re dai Francs C 
La Madone di Czestochowa 

S.te Moniche Vedue 

S. Ustin Vescul 

Martueri di S. Zuan Batiste 

S. Faustine Vergjine 

S. Aristide di Atene Martar 

A disevin i vecjos... 





S'al plüf di Avost, tante míl e tant most. 

S'al plüf di Avost, al plüf gran e most. 

Dopo il sec di Lui, la ploie di Avost e je une 
benedizion par dutis lis plantis dal cjamp, da 
la blave (gran) a la vit. Fin lis áfs, mediant dai 
flórs frescs, a fasin plui mil. 


Se Lui e Avost a no madressin l'ue, Setembar 
al fás asét. 

Simpri jé, la vit. Ultimis racomandazions pai 
contadins: se il soreli da l’Istàt nol rive adore 
di madressi i raps di ue, il vin al vignarà garp. 


A Sant Lurinc, lis nolis sot dai dincj. 

Si pues scomencá a mangjá nolis (se no son 
ben maduris, no fasin ben), baste no barufa 
cui sghirats. Sant Luring al cole ai 10 di Avost. 


La Madone di Avost, angurie e polec arost. 

Dopo tant lavorá, si tire il flát e si pues gjoldi. Su 
la taule in compagnie, polec e angurie. S'e fos 
ancje la musiche, e sarés propit une biele fieste. 

Il Friál dal 2116 


Uti, Itu, Eti: ma cui aio di meti? 





Cheste de riforme aministrative 
je deventade aromai un'atrative 


par ducj, ducj i presidents regjonái 
ch'a àn fat normis e progjets a cuintài. 


Un vizi ch'al va indevant di cent agns, 
ma no fat ben come tele di ragns; 


pluiprest fa-e-disfe come Penelópe, 
che prime e file, po e taie e po e ingrope. 


Vevin le Uti di fondá, za fa un secul; 
ma no stavin sü nancje cul batecul, 


parcé che nol é facil meti adun 
Cimolais cun Secuals, Vit e Medun. 


Alore, pense che ti pense, a àn fat 
dut un fruc e... vie cuntun altri pat! 

Cheste volte a àn creade l'Integrazion 
Teritoriál Unide: "un'ocasion 


(a àn dite) par fà cressi l'eficience 
dai uficis de sovrintendence". 


Ma dopo capit ch'al jere impussibil, 
a àn progjetát un altri truc teribil: 


la Eti: Entitát Tacade (dute) Intune, 
dulà che ogni vile che úl fá fortune, 


e pues sielzisi il miór abinament 
cun cui ch'al vül; baste ch'al stedi atent. 


Cumo a àn zontát il bonus, ven a stá 
che tu puedis acorpáti ca e là. 


Al à profitát fin il gno plevan 
e si à “acorpat” cu la fie dal Barzan! 

Une gjite a Cividát 


Cuant che e esisteve la picule economie di cjase 
e di cort, si faseve dut in cjase par sparagná, 
ancje il pan e la paste; podopo al vignive l'ort 
e il pulinár. 

Une di mé mari e disé a gno pari: "Lis rassutis 
a son vonde dispatussadis e o ai pensát di dális 
vie”. E a me mi dís: "Prepariti che tu vegnis 
cun me". 

E jere une zornade d'Istát, la scuele e jere finide 
e lá in gjite a Cividát e jere une fieste grande 
par me. Cussi mé mari denant cu la biciclete, 
cun sul manuvri un zei e dentri lis besteutis, 
e jo daür dantji dentri a pedalá par tigni la só 
andature, o rivin a Cividát. 

Cuant che o sin rivadis sul marcját, o metin in 
mostre il zei cu la nestre marcjanzie. Tantis femi- 
nis a vignivin dongje, a cjalavin e a domandavin 
trop che a costavin; e dopo un póc di timp lis 
rassutis a jerin za dutis vendudis. 

Metáút il zei vueit dongje des bicicletis, mé mari 
mi dis: “Cumò o lin te buteghe, che ti cjol lis 
scarputis gnovis". Sielzudis che o vevi lis scarpis: 
di un vert clár, fatis cul scjapin di tele e une 

suele di gome, mi plasevin une vore. 

Tornant a cjase dute contente, o pensavi al mo- 
ment di screális: mi soi decidude pe domenie 
seguitive, par lá a messe. 

In chel timp moments di distrazion a 'nd jerin 
pócs e lá a Cividát al jere un grant aveniment, 
tant plui daspó che mi án comprát chel biel 
pár di scarpis che no lu dismentearai plui: lis 
ai ancjemó denant dai voi. 


Lilia Drusin (cors pratic di furlan di Manzan) 


Come cui? Come ce? 


Rabiós come un cjan. 

Ric come une piore. 

Ros come un gjal. 

Ros come un gjambar. 

Salát come la renghe. 

Saltá sü come une bisse. 

San come un pes. 

Scalcá come un mus. 

Scrivi come une gjaline. 
Simpatic come il mál di pance. 

I simbui dal Friál di vue 


Il vin 


Oh, ve ca un argoment delicát. Si, parcé che par 
agns il Friül (e ancje il Venit nestri confinant) 
al é stát viodüt come une tiere di cjochetons 
e blestemadórs. Cualchidun si impensarà che 
cualchi an indaür une batude... butade là a la 
mone vie di Paolo Villaggio, forsit intun moment 
di strache, sui furlans ch'a bevin, al à fat incassá 
tancj di lór. Un "cliché" avonde comun, ch'al 
nasseve da la nestre culture da l'ostarie. 

No culture "di ostarie", che ché si ch'e je miór 
lassá pierdi. Culture da l'ostarie al vúl df: ma- 
niere di stá in compagnie, di socializá in ostarie 
(e sigür che li dopo a puedin nassi situazions 
di pericul! Ma trop piés di nó isal in ciert país 
"evolüts" dal Nord Europe e da l'Americhe, dulà 
che no son ostariis ma che i zovins a parin jú 
"no stop" dal vinars di sere fin a la domenie?). 
Dut cás nol è chest ch'o intindin come simbul. 
O fasin riferiment invezit a ce ch'al è saltát für 
tor la fin di Otubar dal 2015, cuant che "Lonely 

Planet”, la plui impuartante publicazion interna- 
zionál di turisim, e à metüt il Friúl dentri te liste 
des dis (10!) regjons plui interessantis dal mont. 
E parcé po? No par Lignan ni par Grau, no par 
Aquilee ni par Cividát, no pal már ni pa la mont, 
no par Vile Manin... bon si sin capits, no covente 
là indevant fin doman di matine. Insome: il Friúl 
ta la "top ten" dal mont pal vin. 

| vins furlans a son pai esperts di Lonely Planet 
une atrazion turistiche invidiabil e cussi dute la 
filiere dal vin: i vignái, i agriturisims, lis cantinis, 

lis manifestazions, lis butiliis. Dut intun a son 
deventáts un stil di vite (come ch'al va di mode 
dí in di di vué) ch'al svicine l'om a la nature, 
ch'al permet a la int di cjatá relax, serenitát e 
gjonde di vivi. E ch'al fás discuvierzi savórs e 
sensazions di no crodi... 

E no je dome Lonely Planet, che un al podarés 
di: ce vüstu, a son inglés (di Londre), a vuelin 
distinguisi par fuarce. No! Ancje un gjornalist 
merican al à scrit che nol é tant, suntune riviste 
sientifiche impuartante, che si à inamorát dal 
vin furlan e che par chel al à volüt là a viodi il 
Friül e al à discuviert ch'al é un puest bielonon. 
E chest al é merican, duncje int pratiche, no 
monadis... 

Peró, cemüt ch'al baste póc par passá di cjo- 
chelis a prins da la classe! 

Otante 


Planchin, 
planchin 

il cil, 

sore di nô, 
si siare. 

Si stude 

le sperance 
le zoventüt 
e mür. 

Nus reste 

il ben pandút 
tant 

che lu vin 
rionât. 


Giannino Angeli 

1916-2016 


A fuarce di dai 
Gurize e je taliane 


A son passáts cent agns di cuant che Gurize e 
je deventade taliane. | prins soldáts dal esercit 
di Vittorio Emanuele Ill a àn metüt pit in citát 
ai 8 di Avost dal 1916. Al è chest il moment 
plui impuartant di une bataie che e jere tacade 
pócs dis prime, cuant che i Austro-Ongjarics 
a vevin scugnüt molá lis lór posizions su la 
Mont di San Valantin [Sabotino] e la Mont 
San Michél. 

Restáts cence plui ponts di fuarce, i soldáts 
dal imperadór a jerin státs costrets a ritirási 
di là dal Lusinc, lassant la citát praticamentri 
vueide. La storie e conte che Aurelio Baruzzi, 
un sot-tenent origjinari di Lugo di Romagna 
(come Francesco Baracca, chel dai areoplans), 
al à passát il flum a vát, rivant fin ta la stazion 
dai trens par picjá la bandiere tricolór, metint 
cussi il segnál da la concuiste taliane (par chest 
al à cjapade ancje une medaie di aur e al à 
vude la citadinance onorarie di Gurize). 
Cheste da l'entrade dai talians a Gurize e je 

stade la prime grande vitorie dal esercit talian, 
che fin ta ché volte nol veve vüt grancj risultáts, 
vint continuát par plui di un an a pocá - bataie 
dopo bataie — viers il Lusing, ma lant indevant 
dome di pócs chilometris par volte, cence rivá 
adore di sfondrá lis liniis dai nemis. 
Naturalmentri la retoriche e à cjatát di ce man- 
gjà, cun fiestis, fiestonis e cjangonetis; ma no 
bisugne dismenteási che par cjapá la citát, 
in dis dis di combatiments, a son muarts ce 
plui ce mancul 50 mil talians e 40 mil aus- 
tro-ongjarics. 

Al reste il fat che cul 8 di Avost dal 1916 al 
é stát un impuartant cambiament politic. La 
citát, difat, e jere si pues dí simpri stade aus- 
triache, almancul di cuant che il cont Lenart 
le veve lassade ai Asburc tal 1500. Ma e jere 
ancje simpri restade furlane. Di cuant che e je 
passade sot da l'Italie, invezit, e je deventade 
un simbul dal nazionalisim talian, prime viers 
dai austriacs e po viers i sláfs. E, cun dut che 
e je stade la scune da la Societát Filologjiche 
(che e à vude la só fonde culi tal 1919 e 
che e ten il non di un gurizan, Graziadio Isaia 
Ascoli), la citát e à pierdüt simpri plui la só 
dimension furlane. 

Fin che si án dincj in bocje, 
no si sa ce ch'al tocje 


E je la stesse robe ch'al diseve il siór di Florence 
Lorenzo il Magnific in ché famose balade di 
Carnavál che ducj a àn scugnüt impará a scuele: 
"Del doman non v'é certezza". Ma ché le disevin 
i princips intai palacs; il proverbi furlan, invezit, 
lu disevin i contadins tai cjamps. 

S. Grivôr il Grant 

S.te Rosalie Vergjine 

B.de Taresie di Calcute Muinie 
S. Zacarie Profete 

S.te Regjine Vergjine 


Nativitât de Madone 


S. Pieri Claver Predi 

S. Nicolau di Tolentin Predi 
S.te Teodore Martare 

Non di Marie 

S. Zuan Crisostomi Vescul 

La Sante Crôs 

La Madone Dolorade 

S.tis Vergjinis di Aquilee 

S. Robert Belarmin Gardenâl 
. Josef di Cupertin 

. Zenâr di Napuli Martar 

. Eustachi Martar 

. Mateu Apuestul e Vanzelist 
. Maurizi Martar 

. Piu di Pietrelcine Frari 

. Pacjific Frari 

S. Aurelie Piligrine 

S.ts Cosme e Damian Martars 
S. Vincens de' Paoli Predi 

S. Venceslau Martar 

S.ts Gabriél, Michél e Rafaél Arcagnui 
S. Jaroni Predi 

B. Pauli VI Pape 

A disevin i vecjos... 





An di nolis, an di panolis. 

Il noglàr e la blave a son plantis ch'a madre- 
ssin avonde dongje, sicheduncje se il timp al é 
stát favorevul par un, al é favorevul ancje par 
ché altre. 


S'al plüf la di di Sant Gorgon, la vendeme e va 
malon. 

Bon timp la di di Sant Gorgon, la vendeme e 
va benon. 

Insome, o vin capit ch'e je ore di vendemá. Ma 
chissà cemût ch'e lara? Par savélu, si à di cjala 
a Sant Gorgon (ai 9 di Setembar, un sant che 
se nol fos pal proverbi, nissun al savarés nancje 
ch'al è mai stát). Dut cás: se al è biel, bon; si 
no, mál. No i ül un gjeni... 


A Sant Michél, il vin tal cjaldér. 

Tor la fin dal més si podeve za prová a cercjá il 
prin vinut. E alore, ducj a spietá i 29 di Setem- 
bar cul citut in man. 

Il Friùl dal 2116 


Il paîs di Bengodi 





Il Fridl nol è puest par vacjis magris, 
cun tantis manifestazions e sagris 


che si fan par ogni vile e ogni borc, 
lis machinis parcadis dentri l'ort, 


sü pai cjamps e jü pai fossái, 
dute l'int in file dal més di Mai 


par rivà a mangjá un tic di frico a Lui, 
nancje fossial di paiá cuissà cui! 


Di Udin tal cjiscjel, di Torse a Ruvigne, 
di Morsan fin a Raussét ta la vigne: 


di fiestis al è dut un gran flurî, 
parce che dute l'int, par no vai, 


si bute a plene bocje tal mangjá 
(e e à di sta atente di no scjafoia). 

A disin ch'e je la gnove culture, 
valorize i prodots de agricolture 


e cul indot dai turiscj dal forest 
e salve l'economie dal Nordest. 


Cussi dal sucés di Friuli Doc 
a'nd è nassudis cent dutis in bloc: 


dopo chés 'romai vecjis dal purcit 
dal frico, dal cunin e dal pes frit, 


chés da l'aucja, dai sparcs e dal formai, 
dai crots, dal bacala e fin dal lacai, 


son rivadis chés de code dal mus, 
da la lenghe di drác e dal cous-cous. 


E par fini: la fieste dal meneolt 
e la sagre dal pan cul sacrabolt! 

I simbui dal Friál di vue 

L'Udin 


Ale oh oh! Ale oh oh! 

| grancj personacs de storie e de culture furlane 
a podaran ribaltási ta la tombe; ma il simbul 
plui popolár dal Friûl, cognossüt dentri e für de 
nestre tiere, e je la scuadre di balon dal Udinés 
(ancje se tai ultins timps i risultáts no son cussi 
bogns di là ator tant spes cu la siarpe blancje e 
nere intor dal cuel). Peró e reste simpri une siore 
scuadre, cuntune storie impuartante, cun merits 
e cun cualchi zuiadór di altissime cualitát. Tant 
plui il balon al è un simbul pal nó, dal moment 
che tai stadis di dute Italie e für, la bandiere 
blancje e nere dai tifós e je simpri cubiade cun 
ché dal Friúl. 

A proposit di storie, une prime dote dal Udin 
(come che le clamin i vecjuts) e je propit la só 
etát, parcé che di fat e je une des societáts di 
balon plui vecjonis di dute Italie, nassude prin 
di Juventus (1897), Milan (1899), Lazio (1900) 
e Inter (1908). La prime partide che si cognós 

e je stade zuiade tal 1895 a Rome; l'an dopo, 
tal 1896, la costituzion uficiál. Dome il Genoa 
(1893) e je plui vecje in ativitát. 

La vite di une scuadre di provincie no je mai 
facil, parcè che no pues disponi di ducj i bé¢s 
che a zirin intes grandis citáts. Tant par di, tor 
la metát dai agns Vincj e jere plene di debits e 
le à salvade dome la gjenerositát dal president 
Alessandro Del Torso, ch'al à vendüt i cuadris 
di famee par tirá sü i francs ch'a coventavin. 
Tai agns Cincuante e à vivüt la prime stagjon 
gloriose, rivant fin al secont puest in classifiche 
tal campionát di serie A dal 1955 (ma e ven 
retrocedude in B par un imbroi dal an prime). 

Dopo e va a finîle in C, di dulà che le salvin il 
president Teofilo Sanson e l'alenadór Massimo 
Giacomini. Tornade in A, e passe in man prime a 
la Zanussi e po a Pozzo. A son i agns dai grancj 
progjets, cuant ch'a rivin in Friül prime Franco 
Causio e tal '83 adiriture Zico, il miór zuiadór dal 
Brasil. Specie par Zico, a saltarin für polemichis 
a pitinton, cun la Figc e lis grandis societáts che 
no rivavin a pará jú une operazion dal gjenar. 
In chel moment la int e je lade fin in place a 
manifestá, cui cartei "Zico o Austria". A jerin 
agns di svant: si jere inmó frescs dal taremot e i 
furlans a vevin une voie mate di fá e di fási viodi. 
Dopo a rivaran altris campions: ducj si impensin 
ancjemó di Abel Balbo, Oliver Bierhoff, Marcio 
Amoroso e jü jü fin a rivà a Totó Di Natale, ch'al 
e deventát "l'uomo immagine" dal Udinés. E 
la scuadre e je rivade a stabilisi cuntune cierte 
continuitát ancje in Europe, tra Champions e 
Uefa (vué Europa League). 

Balduinis 


“Ind’ai 'na fota de 'stu on, che a uóltis (Diu al 
me perdóni) 'a me vignarés da butálu four pal 
barcón. Almacu che fuos 'suda a piardimi quant 
che l'ài cunussút. Eeee... 'stauolta 'a me l'à fata 
massa gruossa; al pous ben spetá che fai la pás; 
'a no me passara tant a la svelta. Par dí la veretát, 
da 'sovin, al era un biel on e un on de sest; no 
sai propitu parsé, che cui ais al se aipi butát via 
cussi: dutis li’ seris a pelondrón pa’ li’ ostariis, 
e quant ch'al torna a ciasa, a Oris e straóris, "a 
nol é pi lui. Da tant ch'al beif al se à ància tirát 
l'in-non de "Tita plen”, (da vergognási)”. 
Chistu, al è chel ch'a j passava pal cáf a la Gusta 
Tramaeácula intànt ch'a era adalt a fà su i liés. 
Cussi, 'na sera, che Tita al era rivát a casa pi tars 
e pi plen del sólit. La Gusta, invensi, straca de 
la 'sornada, 'a era tal liét a remenási, sensa capá 
sun dal penséir ch'a j ves sussedüt calcossa de 
malamentri. Sintüt a rivá, inrabiada coma 'na 
bestia, de scatu 'a è saltada 'su dal lièt a dâij 
doi girus de cláf a la puarta. 

Dopu veir fat cun fadia li’ scalis del paeóul e 
caminát dulunvia tignindusi duru su la sparàn- 

gula, Tita al é rivát davànt de la puarta. In-na- 
cuárt ch'a era siarada, al se a mitüt a lagnási 
coma un giat in amour: 

“Gusta, viarsimi!”. 

"No che no te viars: pórcu, lasarón, 'a soni’ Oris 
da torná a ciasa?". 

"Gusta, par piassér viarsimi!”. 

"Torna da che' banda che te suos vignut: ban- 
derál che no te suos altri". 

"Gusta, viársimi che ài bisui da durmi!”. 

"Và a durmi cu’ li’ gialinis: pelondrón de un 
pelondronát!”. 

“Gusta, se no te me viárs, me buti 'sú dal 
paeoul!”. 

“Butiti, na crus de màncu!”. 

Chista po 'a no j à 'sut 'sü; a nol varés mai pen- 
sát da sintila. 

Dal cantón de la ciasa, 'na planta de pons incar- 
nás 'a se slungiava fin sot i trafs del cuiárt che, 
passant dal paeóul, li’ fras’cis 'a rivavin a cuiarsi 
part de la puarta de la cànbera. Muótis da 'na 
bugáda de aria, a caressavi' la puarta coma par 
di: Perdònelu! Viársighi!... 

Nuia! La Gusta a era belsá tornada tal liét, sigura 
che fin l'indomàn 'a no j varés viarsút. 

A Tita la rispuósta “butiti” 'a j pesava tal stómit 
coma 'na croda, tant da no jessi pi bon da viarsi 
boca. 

L'ariüta fres'cia de la nuót 'a scuminsiava a 
sclarijghi al sintimint, tant da fâijghi vignî na 
idea geniál. Plan planc, sensa fási sintí, al e 
tornát abàs, al à tuolt 'na soca de talpón, al 
à partada sul paeóul e 'a j à fát fà un tonf sul 
codolát del curtif. 

La Gusta, pensànt ch'al ves capát par bon chel 
ch'a j veva dita, scaturida e plena de rimorsu, 
'a é 'suda de corsa sul paeóul a sigurási. Tita 
ch'al era platát davour li' fras'cis del pomár, al 
à fát un salt dentra e al l'à siarada four. 

'A é 'suda a lunc prima da volerlu sul liét e 
angamò uoi, quant ch'al se vissina, 'a tra via 
panetàdis coma la vaca Bisa quant che te j tócis 
al sgnàrf del talón. 


Adriano Turrin (folpo di Cordenons, grafie no 
uficiál) 

A scuele par impará a molzi 


Al faseve di mistir il contadin, Toni Borascje e 
al veve vonde tiere di lavorá par rivá a mantigni 
la so famee cun decór e cence stricá. Lui e la 
só Sunte a vevin vút dome un fi, Bertin, che al 
veve a pene finít lis scuelis dal oblic a Manià. 

Só mari Sunte e voleve che al les indevant cul 
studiá e e tontoná tant il so Toni par cunvincilu 
a mandá Bertin a continuá i studis a Pordenon. 
Il pari no bassilave, al diseve che lui al veve 
imparat il mistir cence bisugne di tantis scuelis, 
ma par no cuestioná al acuardà, peró cuntun 
sfuarc de ernie. 

Bertin, dopo jessi lát a studiá a Pordenon, al 
leve ogni tierce di, a bati casse li di so pari par 
vé bécs, o pe coriere, o pai libris e cuaders... o 
pes altris nainis. 

Toni simpri al deve, cence mostrási discuincát 
ma, dentri di se al ufave e al gloteve cidin, ti- 
gnint sot slaif la sò lenghe che no ves di sbrissài 
par sbrocási. 

Une di,Toni si é cjatát pe strade cun so copari 
Rico Seglár e chel i à dite cun gjonde: “Ben Toni, 
o ai viodüt cun plasé gno fioc Bertin; orpo ce 

bocon di medul che al é deventát! Mi à dite che 
al va a studiá a Pordenon, ce vadial a impara?" 
E Toni, un fregul sustát cuntun tic di malegracie, 
i à rispuindüt: “Mah, fin cumò al à imparát ben 
ben a molzi!" 

"Ah benon! Alore al podará bielzà dáti cualchi 
jutori inte stale!" 

"No, no copari. Nol à imparát a molzi lis vacjis, 
al à imparát a molzimi me, che o scugni simpri 
stá cu la tacuinele in man a slicá für carantans 
ogni tierce di che al domande!" 


Aldo Tomé (cors pratic di Mania) 


Come cui? Come ce? 


Spelási come un madrac. 
Sporc come il ledan. 
Sporc come la cort. 
Sporc come un purcit. 
Strac come un mus. 
Stret come un bugjel. 
Stuart come un buinc. 
Stupit come un óc. 

Il savé nol sta sul stomi 


| supermarcjáts a son plens di robis di mangjá 
(e di catans) che la int e compre a plens carei, e 
che magari dopo ancje si inmale. || savé invezit 
nol fás mál; ma no si compre di nissune bande. 

Otubar 


S.te Taresine dal Bambin Jesü 
S.ts Agnui Custodis 

S. Gjerart Abát 

S. Francesc di Assisi Frari 

S. Luís Scrosop Predi 

S. Brun Abát 

La Madone dal Rosari 

. Demetri Martar 

. Dionis Martar 

. Denél Profete 

. Zuan XXIII Pape 

. Serafin Frari 

. Edoart Re de Inghiltere 
S. Calist Pape 

S.te Taresie di Avile Muinie 
S.te Edvigje di Slesie Muinie 
S. Ignazi di Antiochie Martar 
S. Luche Vanzelist 

S.ts Martars Canadés 

S.te Rene Martare 

S.te Ursule Martare 

S. Zuan Pauli II Pape 

. Zuan di Capestran Predi 

. Antoni Marie Claret Vescul 
. Grispin Martar 

. Evarist Pape Martar 

. Fluring Martar 

S.ts Jude e Simon Apuestui 
S.te Ermelinde Vergjine 

B.de Benvignude Boiane Vergjine 
S.te Lucile Vergjine 


S 

Patron d'Italie 


B. Carli | Imperadór e Re 

A disevin i vecjos... 





Par Sante Tarese, prepare la tese. 

A Sant Simon, odulis a petinton. 

Une ativitát secondarie, ma simpri impuartante 
di un bráf contadin, e jere ché di ucielá. In 
Otubar si preparave la tese par cjapá i ucieluts 
di pas. Al jere un lavór che i voleve esperienze 
e pazience, ma ancje di cognossi benon il com- 
puartament des bestiis. 


A Sant Serafin, cjastinis e un bocál di vin. 

A Sant Luche, si béf il vin ta la coce. 

Ocjis cjastinis e vin a son i plats di Sant Martin. 
Serafin, Luche e Martin: ogni sant al jude, cuant 
ch'e je fan. In timp di sierade, in cusine si pode- 
vin doprá tantis robutis alternativis, gustosis e 
nutrientis. 


Sut o bagnàt, par Sant Luche i úl semenát. 
Sant Luche al é ai 18 di Otubar. Aromai al reste 
plui póc prime ch'al rivi il frét e ancje la sapience 
popolár e à di rindisi: miór meti di bande sants 
e proverbis e spesseá cui ultins lavórs! 

Il Friál dal 2116 


L'invasion russe 





Ducj a san di sigür che la Toscane 
(je robe vecje, no di setemane) 


je stade cjolte, vilis e campagne, 
dai plui siórs inglés de Grande Bretagne, 


inamoráts di chel lüc cussi elegant, 
che cun vignis e ciprés al é un incjant. 


Po son riváts i cusins merecans, 
che a àn spindüt i dolars a plenis mans 


par comprá lis vilis di Lombardie 
sui láts d'Iseu, di Como e dilunc-vie. 


E par no sei di mancul, cence spiete, 
ancje i todescs a àn vierte la sachete 


e a àn comprát lis isulis de Dalmazie 
e ducj i borcs da l'Istrie e de Crovazie. 

E cun Vignesie in man dal gjaponés, 
sameave ch'a fossin finits i bécs. 


Ma ve là ch'a son riváts di sorprese 
da l'Europe orientál ca dal "Bel Paese" 


ju investidórs de grande mari Russie, 
ch'a àn comprát sot i voi di sante Lussie 


duc} i apartaments di Grau e di Lignan, 
i agriturisims di Vit e Cosean, 


i cjiscei di Gurize e di Vilalte, 
lis cantinis da la Basse e da l'Alte. 


In efiets sin státs invadüts dai rus, 
aromai usáts a vivi intal lus. 


Cussi, dopo tancj agns di vuere frede, 
a àn slargját lis alis come la vuede. 

Unare, dónare 


Unare 
Dónare 
Ténare 
Cuare 
Cuarete 
Pichete 
Sunare 
Campare 
Morire 
Tradire 


(G. Pellegrini) 


Ünera 
Dónera 
Ténera 
Cuara 
Cuaricola 
Mandorla 
Fritta 

Vara 
Varese 
E una che fa diese. 


Daniela Fiorin (cors di Carvignan) 


La curiositát che e je nassude tal proponi la 
leture dal test di G. Pellegrini (“La Comugne”, 
n. 25), e je che sevi par furlan che par venit (la 
siore Daniela Fiorin, dal cors pratic di Sarvignan, 
nus conte che só mari, venite, jal à insegnát) e 
vignive doprade la stesse detule par insegná a 
contá ai fruts dal un al 10. 


Come cui? Come ce? 


Svearin come un gjal. 

Svelt come un jeur. 

Svelt come un uciel di plomp. 
Testart come un mal 

Testart come un mus. 

Vé il curviel come une gjaline. 
Zàl come un limon. 

I simbui dal Friál di vué 


l Fogolárs Furlans pal mont 


Tré milions di personis di divignince furlane 
pal mont, nancje un milion di furlans in Patrie. 
Chescj numars, cun dut ch'a son calcolàts tant 
a stim, a dan un'idee da l'impuartance ch'e à 
vüt l'emigrazion te nestre storie. 

L'emigrazion e je scomencade di buinore: dai 
documents si sa di furlans ch'a lavin ator pes 
Austriis e a Vignesie za dal Cuatricent. Ma a jerin 
artesans specializáts (par esempli i teracirs, ch'a 
fasevin paviments di clap), che - si disarés vué 
cuntune espression moderne - a vevin marcját 
e a jerin domandáts ator. 

Diferente la robe tai secui dopo, cuant che tancj 
a partivin parcé che chi di nó le vevin grame. 
Int che e pative la fam, magari par colpe di 
cualchi carestie o parcé che (no vint plui a 
disposizion i terens comunái) no rivavin a vivi 
dome cul prodot dal lór piçul cjamput. E alore 
a partivin par cirf fortune. Ma cuasi simpri a 
lavin vie par cualchi més a fá lavórs stagjonái, 

magari pa lis Gjermaniis, e po a tornavin a cjase. 
Inmo difarente la robe dopo la metát dal Votcent. 
Massime a parti dal 1870, cuant ch'e scomencà 
la seconde Rivoluzion industriál, intai státs plui 
siórs e inta chei plui grancj, ch'a vevin plui risor- 
Sis, e tacà a cressi simpri plui la domande di 
manovái pai lavórs di costruzions e di operaris 
pes fabrichis. Alore tancj a partivin pe Gjerma- 
nie, par Viene, pa l'Ongjarie, pe Romanie, pa 
la Russie, ma ancje pa la France e in Americhe 

par lavorá tai cantírs e tes fabrichis. A partivin 
cui in tren e cui in náf e a stavin vie agns. La 
femine a restave cjase e i tocjave di tignî cont 
di vecjos e fruts, governá la cjase e lis bestiis. 
Dopo, se lis robis a lavin ben, ancje il rest de 
famee ur lave daúr; sinó, si fasevin manda un 
pócs di bécs dai parincj e a tornavin tai lór país 
in Friûl cu la code framiec lis gjambis. 

Une vite grame, ché dai emigrants, che si cja- 
tavin di un di a chel altri sparáts intun ambient 
forest, cun lenghe foreste, usancis forestis, int 
foreste. In chest contest al vignive naturál (al 
sucét ancje in di di vué ai imigráts in cjase 
nestre) cjatási tra di lór, cjacarási, judási. Cu- 
ssi a son nassúts cul timp i Fogolárs Furlans, 
lis Fameis Furlanis e altris associazions di chel 
stamp. 

A son cirche 150 dome chei iscrits al Ent Friül 
pal Mont, cence contá altris che no si son inse- 
rits tal zir istituzionál. A 'nd è in ducj i cjantons 
dal mont, da l'Europe a l'Asie, da l'Americhe a 
l'Australie; ma a 'nd é tancj ancje in Italie e fin 
in Venit. Pardut dulà ch'a son láts, i furlans a àn 
vüt ché di tignîsi dongje e di mantigni il contat 
cu la lór tiere di origjin e cu la nestre/lór culture. 

Toni emigrant 


Toni, jessút di une grande famee, cu la femine 
e une sdrume di fruts al è lát in Americhe. Al 
scriveve di rar ai paring in Friül, ma ogni volte 
ch'al scriveve, al diseve: "Ca no si sta mál, ma jo 
o ai di tornà in Friül, o ai di porta là i miei vues, 
che ca ju brusin!”. 

Destin al à ulüt che Toni al mueri di un colp. La 
femine e i fis, avilits, e disevin: "Puar omp, al 
bramave tant di torná in Friül. Ce vino di fa?”. 
El prin fi, Vigjut, al pense di esaudî amancul a 
miec el desideri di so pari. E cussi par sparagná 
al compre une buste di pevar, le svuede, al met 
dentri un pocje di cinise (resc mortái di so pari) 
e al scrîf: “Papà morto, segue lettera". Al met el 
pacut intune buste Via Aerea e le spedis in Friül. 
El cusin Gusto al cjape la letare, nol bade tant 
a ce ch'al é scrit e le met te vetrine. 

Une di e copavin el purcit. A un ciart moment 
el purcitár al dis: "Orpo, o ai finit el pevar, nol è 
plui pevar par meti tal muset”. 

"Poben - al dis Gusto - o metin chel ch'al à 
mandát Vigjut de Americhe!”. 

Un póc di timp dopo e rive la letare de Americhe. 

Gusto le viarc, si met a lei sot vós e al da une 
tirade di voi. Fradis e sürs li dongje i domandin: 
“Ce isal scrit?". 

Gusto al mole la letare e al rispuint: "Porche 
miserie! O vin mitüt barbe Toni tal muset e lu 
vin mangját!”. 


Danila (Nila) Braidotti 


La liende de lune e dal soreli 


Une volte, e al sucét ancje al di di vué, i pelegrins 
a lavin fintremai a Gjerusalem, tes tieris dulà che 
al é nassút e al à vivüt il Signór. 

Póc timp fa o ai vüt la ocasion di cognossi un 
vieli che in zoventüt al jere stát ta chés tieris e 
mi à contát tantis robis mareveosis che al à vio- 
dút intai siei viags. Une volte mi à contát ancje 
cheste liende. 

Stant che al jere rivát a fa amicizie cuntun caro- 
vanír, che cui siei dromedaris al lave de Pales- 
tine fintremai a Petra in Gjordanie, si fasé puartà 
in chei lücs e une sere che a jerin tal desert, 
dopo vé cenát, sentáts ator dal füc, cualchi vieli 

al contave storiis e liendis des lór tradizions. 
E diseve cheste liende che tant timp indaúr a 
jerin in chés tieris doi reams cunfinants, intun al 
regnave il re dal soreli e ta chel altri il re de lune. 
Il re dal soreli al veve un fi che si clamave Elio e 
al jere un biel zovin. So pari al jere braurós di lui 
e cualchi volte, stant che al jere zaromai grant, 
lu mandave a controlá i cunfins des sds tieris e 
a viodi se lis sós vuardiis si compuartavin ben. 
Une di, stant che al jere lát cu la só scorte a viodi 
dai cunfins tal desert, là che al finive il so ream 
e al scomengave chel dal re de lune, par cas al 
viodé une bielissime fantate. | plasé subit un 
mont, ma e jere di là dal cunfin e lui nol podeve 
là oltri. So pari jal veve impruibit, nol voleve fà 
rabiá il so cunfinant stant che, fin cumo, al jere 
in bogns rapuarts e a vivevin in pás. 

Elio no si de recuie, al vigni a savé che ché fan- 
tate e jere la fie dal re de lune, si clamave Selene 
e e viveve tal palac dal re so pari a Jerasc. Dopo 
tancj davois, al rivà ancje a fái vé une missive 
dulà che si fasé cognossi e i proferive il so amór. 
Al mandá ancje un anel come prove de só sin- 
ceritát, le invidà in cás che i ves fat bon acet, a 
cjatási intune oasi dal desert tune cierte zornade, 

a varessin cussi podút viodisi e fevelási: al sarés 
stát il lór prin incuintri. 

La matine de zornade stabilide par cjatási, Elio 
al lassà il palag a buinore par lá tal desert come 
che al jere dacordo. Al rivà sul puest une vore 
adore, ma rivát là, nol cjatà nissun, Selene no 
jere inmó rivade. Elio si sintà in spiete sot des 
palmis, al jere un póc sconsolát, ma inmó nol 
disperà di podé viodile. 

Dopo un póc di timp, che a Elio i paré tant, di 
lontan al viodé rivá une carovane: e jere Selene, 
che, sepúr tart, finalmentri e jere rivade. Al lé 
incuintri e le judá a smontá dal so cjaval blanc. 
Di dongje, cumó, i someà inmò plui biele di 
come che le veve viudude la prime volte. A Elio 
il cür i bateve a fuart, le cjapà pe man e le 
compagna te tende che i siei servitórs a vevin 
preparát te oasi par lór. 

Par un pocjis di voltis lis robis a lerin ben, ma 
il re de lune, il pari di Selene, dopo un póc di 
timp si insuspieti. Al de ordin al so ministri di 
viodi dulà che e lave sô fie e di fâi savé in merit 
ai siei continuis viacs tal desert. 

Il re de lune, al vigni cussì a savé dal amôr di só 
fie par Elio, il fi dal re dal soreli, e al mandà un 

messac a chel altri re par cjapá acuardis sul da 
fasi rivuart i fats dai lór doi fis; i fasé ancje prisint, 
che só fie e jere beromai imprumitude come spose 
a un altri grant sultan di un país de Arabie. 

| doi rés si acuardarin fasint rivà un innomenát 
strolic di soreli jevát. Chest, cuntune magjie al 
fasé si che i doi morós no vessin plui di viodisi 
pe eternitát. Al fo fat in müt che cuant che un 
al jere in cil, chel altri nol fos plui visibil. Elio, 
al podeve cori ator pal cfl nome di di, Selene 
invecit e podeve fási viodi in dute la só bielece 
nome di gnot. 

| doi morós, a vairin e si lamentarin talmentri 
tant che i doi paris si dulcirin un tic, ju lassarin 
viodisi, ma nome par un moment, te albe e al 
tramont, ma un al veve di stá de bande di soreli 
jevát, chel altri a soreli amont, no varessin mai 
plui podüt ni svicinási ni tocjási, e al di di vué 
al é inmó cussi. 

Il vieli, di contorni, al fini disint che al alcà i voi, 
al viodé sore di sé un slambri di cil plen di stelis 
e che la lune, di bessole, avilide, alte tal cil, e 
spietave inmó il so amór. 


Loris dai Acans (cors pratic di Cjasteons di Strade) 

Chel ch'al ven di rive in ju, 
nol sa di ram 


Une volte lis pignatis di ram gnovis, sicome che 
no jerin inmó ossidadis, a molavin un savór trist 
inta la robe cuete. Ma cuant che un al é ospit, 
nol pues permetisi di fá masse il sgnacaiós e al 
mangje dut ce ch'al ven. Ma il discors nol vál 
dome pal mangjá... (par talian: non si sputa nel 
piatto dove si mangia). 

. Josafat Vescul 

. Diego Frari 

. Clementin Martar 

Fieste di Crist Re 

S.te Dolfine Vedue 

| di Avent 

S. Mansuét Vescul 

S. Saturnin Vescul 

S. Andree Apuestul Martar 

A disevin i vecjos... 





A Sant Martin, sí spine il vin. 

Par Sant Martin, ogni most al devente vin. 

A Sant Martin, lasse l'aghe e béf il vin. 
Chestis a son tré detulis difarentis, ma il struc 
al é dome un: struc di ue fermentát! 


Par Sant Martin, si compre la vacje e si vent il 
vin. 

A Sant Martin (ai 11 di Novembar) a scjadevin 
i contrats agraris: cualchi famee di fituài e res- 
tave, cualchi altre e lave vie, lassant la cjase che 
e jere dai parons da la tiere (d'indulà ch'e ven 
la detule "fâ Sant Martin" tal sens di cambiá 
cjase). Cun tant moviment di int ch'e partive e 
ch'e rivave, bisugnave ancje proviodi di comprá 
e di vendi. 


A Sant Martin il gran al va a mulin. 

Martin nol jere un sant normál, al jere un santon, 
ch'al colave just par cualsisedi robe: il vin, la 
vacje, la tiere e fin la blave. Al jere duncje ancje 
inta la hit parade dai mulinárs. 

1916-2016 


Cent angs di 
David Maria Turoldo 


Tal Novembar dal 1916 al nasseve a Coder 
Giuseppe Turoldo, ch'al deventà frari cul non 
di David Maria. Al e considerát un dai plui 
grancj poetis dal Nüfcent in Italie e, tant che 
om di religjon, un di chei ch'a àn fat di plui 
par cambiá la Glesie. Duncje un protagonist 
dal secul passát. Di sigür al veve une grandi- 
ssime culture e al jere pocát di un grant impegn 
uman e sociál; ma si pues dí cence retoriche 
che un rül impuartant tal fálu deventá chel 
om straordenari ch'al jere, lu à vüt la só origjin 
umil. 

Nassút di famee puare, intun ambient conta- 
din, al à respirát la miserie, ma ancje la fuarce 
di caratar e i valórs di moralitát e spiritualitát 
da la int. Di ché bande al é stát ancje un grant 
furlan. L'unic so limit, se si val cjalà il pél, 
che dute la só produzion poetiche e je stade 
par talian. 

In famee a jerin in tancj, dis fradis, come che 
si usave in ché volte, e la só infanzie e je pa- 
ssade in mieg di tantis dificoltàts. Di zovin 
si à inviát a la vite religjose, entrant tal ordin 

dai Servits (i Sierfs di Marie). Deventát frari 
e predi, al à scomencat la só ativitát a Milan, 
tant che predicjadór tal domo; ma cuntun voli 
ancje a la vite sociál e politiche: impegnát 
dongje dai partigjans cuintri l'ocupazion dai to- 
descs, subite finide la vuere al à judát a fâ na- 
ssi Nomadelfia, par judá i fruts restáts vuarfins. 
La só vivarositát e il so pensá critic i à tirát 
cuintri i incuisidórs dal Sant Ufici, che a son ri- 
váts adore a mandálu vie da l'Italie par cualchi 
an. Ma i à tirât ancje la simpatie di int di grant 
spessór, tant che il cardinál Martini. 

Come scritór al à publicat tancj libris di poesiis 
(massime i "Salmi") e di riflession. 

Tai prins agns Sessante al jere tornát par un 
póc in Friül, a Udin, e al jere jentrát in contat 
cun Pasolini. Di cheste colaborazion al à nassüt 
il film "Gli ultimi" (1963), ispirát a la só infan- 
zie, dulà che si conte la storie dal picul Checo, 
maltratát di chei altris fruts (“spaventapas- 
seri!" i zighin) parcé ch'al é plui puar di lór, 
e ch'al à di superá lis sós póris par cressi e 
deventá un om. 

Za malát di tant timp, al mür tal 1992 a Milan. 
Cuatri dís prin, te só ultime omelie, biel savint 
di vé aromai plui póc devant, al veve saludát 
ducj disint: “la vite no finis mai!”. 

Il Friùl dal 2116 


Religjon 2.0 





Za di timp la cristiane religjon 
e jere daúr a lá a rondolon. 


Mi contave il nono che tal doimil 
si vaivin lagrimis di crocodil 


parcé ch'a jerin restáts pócs plui predis. 
Cuissà vué, puar, tal 2116 


che di tancj plevans a 'nd é restát dome 
un ch'al va a fá messis bandis di Rome 


e inta dutis lis glesiis a àn metüt 
un maxischermo devant dal Crist nüt, 


dulà che chei cuatri a cjalin la messe, 
e un computer par chel che si confesse, 


un dispenser ch'al dà für la particule, 
ch'i sin jo, te, Meni Ucel e agne Jacume. 

Par rindi la robe sigure e pratiche, 
si à di doprà une tessare magnetiche 


(come che si usave pal spagnolet) 
che tu sés di ogni satanisim net. 


Par paiási lis spesis di gjestion 
a án dát in afit uso capanon 


di ogni glesie almancul une navade. 
| dís pardabon, no je une monade! 


Cussi cuant che i cristians a son a messe, 
daprüf si lavore a di une comesse: 


a smolin l'acár suntune foghere 
par fâ turbinis a chei di Marghere. 


E intant che si cjante Pater e Glorie, 
cun doi "sacraments" lór svuedin la scorie. 

I simbui dal Friál di vue 


Lis Frecis Tricolórs 


A àn fat 55 agns l'an passât, ma la lór storie e 
je tant plui vecje. E tant biele. A son i parons 
dal cil e, cuant che si metin in moviment, a tirin 
miárs e miárs di personis, ducj cul nás par aiar 
a cjala lis lór zirevoltis. 

O fevelin des Frecis Tricolórs, la Ferrari dal cil, 
la plui grande patulie aeree acrobatiche di dut 
il mont, sedi par numar di avions (10 aeroplans: 
9 in formazion plui il solist) che par esibizions. 
A son une bandiere da l'Italie; ma sicome che 
la lór sede e je chi di nó a Rivolt, a son ancje 
un orgoi pal Friûl. 

Che, dit inter nos, al à vat un rál di prin plan 
in dute la storie da l'aviazion taliane, parcé che 
dal 1910, cuant ch'e je nassude la prime scuele 
civil in Italie par pilotis di aeroplans, al è stát 
sielt il cjamp di svual de Comine, parsore Por- 
denon (no par cás li dongje, a Davian, e je stade 
implantade ancje la base aeree militár mericane). 
E vincj agns dopo, tal 1930, cuant ch'e je stade 

fondade la prime scuele di svual acrobatic, al é 
stát sielt l'aeropuart di Cjampfuarmit. E je di li 
ch'a vegnin für lis Frecis. 

Tai agns de Seconde Vuere mondiál, naturalmen- 
tri, a jerin robis tant plui griviis che no rondolá 
par aiar. Peró dopo finide la vuere, cuant che in 
pratiche si à scugnüt riorganizá dute la difese 
nazionál, esercit, marine e aviazion, e je tor- 
nade für la voie di vé une formazion acrobatiche. 
Prime in maniere informál; po tal 1961 cu la 
costituzion uficiál de PAN (Patulie Acrobatiche 
Nazionál). 


— AE 

Di cheste struture a fasin part dome i miór pilotis 
di ducj i reparts da l'aeronautiche militár, dopo 
une selezion, e par continuá a restá dentri a àn di 
fa un adestrament continui e impegnatif. Ancje 
parcé che, cuant che si svuale a 800 chilometros 
a l'ore e si à di fá lis marculis, stant cuasi tacáts 
l'un cu l'altri, no si pues sbaliá. S'al sucét, no 
son sants. In efiets inte storie des Frecis al è 
ancje cualchi incident: il piés di ducj al e stát 
tal 1988 a Ramstein, in Gjermanie, dulà che a 
restarin copáts tré pilotis e cuasi setante personis 
dal public. Un disastri. Ma, amadis come che 
son di ducj, lis Frecis a son tornadis a tirási in 
ca e a son tornadis a jessi chel mostro di bravece 
e di spetacul che ducj o savin. 

Ma no je cuistion dome di spetacul. L'ades- 
trament di alt livel (une volte cui mitics G-91, 
cumó cui MB-339) al prodüs pilotis esperts 
e precís, che dopo a van a fâ servizi ancje tai 
reparts normái. Duncje la PAN e je une risorse 
par dute l'aviazion. 

Des filandis al Città Fiera 


Picule storie di cemüt ch'al è cambiát 
il Friül in 150 agns 


Cu la Seconde Rivoluzion Industriál (1870- 
1914) si à un grant svilup economic tai grancj 
país europeans, in USA e in Gjapon. Cheste e 
je l'epoche des grandis fabrichis, ma ancje des 
grandis feroviis, che a traviersin dute Europe, 
l'Americhe e la Russie. Par realizá chestis opa- 
ris straordenariis, a partissin cetancj miárs di 
emigrants di Polonie, Irlande, Spagne, Cine e 
Italie. 

Tancj emigrants furlans a àn lavorát tai cantirs 
feroviaris in Europe centrál e in Russie, dulà che 
a àn lavorát ancje lór ae costruzion de Transibe- 
riane, specie te zone dal lát Bajkal. 

In efiets il Friül al jere une regjon une vore indaür 
sot l'aspiet economic. Cuasi dute la int e viveve 
cul lavór dai cjamps (ma e jere une agricolture 
di sussistence, che no rindeve avonde par dáur 
un avigni a lis fameis) o cul arlevament des 
bestiis o cul artesanát. Fabrichis a 'nd jere par 
dabon pocjis, cuasi dutis a Udin e a Pordenon. 

| unics stabiliments che si cjatave pardut a jerin 
lis filandis, pe produzion de sede. 

La int e viveve massime tes vilis di campagne o 
tes valadis di mont, che a jerin tant plui popo- 
ladis che in di di vué. Citáts veris no 'nd jere: 
Udin e Pordenon a jerin inmó piculis. 

Intai passe vincj agns di ditature fassiste, si 
à vüt la mecanizazion de agricolture (i tratórs 
a àn cjapát un pôc a la volte il puest dai bûs) 
e a son stats fats grancj lavórs di bonifiche te 
Basse furlane, tant che in altri bandis d'Italie. 
Contadins furlans e venits a lerin a lavorá ancje 
in Lazio, dulà che inmó vué a restin i lór nevóts. 
Intant che l'industrie de sede e va a ramengo (e 
lis filandis a sierin une daür ché altre), tai agns 
Trente al ven implantát a Torre di Zuino il grant 
complés chimic de Snia Viscosa, che e prodüs 
fibris sintetichis pe industrie tessil. Fin il país 
al cambie di non e al devente Torviscosa. 

Tai agns "DO, par furnî di energjie eletriche lis 
fabrichis di Mestre e dal Venit, a vegnin fatis 
sü in Friül grandis dighis, specie te montagne 
pordenonese. A nassin in cheste epoche i láts 
di Barcis, di Redone, di Ca' Selva, di Ca' Ciul 
e di Sauris. 

Un'altre grande dighe e ven fate su sul Vajont, 
dongje il confin tra il Friúl e il Venit. L'opare 
e je sane, ma il puest al è sbaliát. L'aghe dal 
lât e filtre sot de mont Toc, e sfalde il cret e e 
fás slacá une grande livine. L'onde e causione 
doimil muarts. 

Il svilup industrial in Friúl al scomence tai agns 
Sessante, tirát massime de Zanussi, la fabriche 

di eletrodomestics di Pordenon dulá ch'a lavorin 
miárs di operárs. Cumó l'emigrazion no je plui 
une sielte obligade: si cjate di lavorá ancje chi 
di nó. 

Cul svilup industriál e cui bécs in buste paie, 
a jentrin in cjase il frigoriferi, la television, il 
telefoni, la lavatrice, la machine e fin l'aghe 
di rubinet cul water e la vasche par fâ il bagn. 
Pe prime volte la int e à ancje timp libar par fà 
sport e là in feriis (a Lignan) 

Lis cjasis in clap, cul porton su la strade par fà 
passá il cjar, cul curtíl par dentri, cu lis scjalis 
di len, cu lis cjamaris al plan disore, cul condot 
tal ort... a no van plui ben pal gnüf mat di 
vivi. Lis cjasis vecjis a vegnin butadis jü (o sinó 
bandonadis, vueidis). Si fasin sü cjasis gnovis, 
cul zardin dulintor, cul garàs, cu la stanzie di 
bagn, cu lis scjalis par dentri e cul implant di 
riscjaldament. E i país si slargjin simpri di plui 
in periferie: dulà ch'a jerin cjamps, cumò si 
fasin cjasis. 

Il taremot di Mai e di Setembar dal 1976 al fas 
doimil muarts e al fás colà une vore di cjasis. 
Si decit un gnüf model di ricostruzion: prime i 
lücs di lavór (fabrichis, stalis...), po lis cjiasis e 

di ultin lis glesiis. Intan de ricostruzion, la int e 
ven ospitade in tende, po puartade tai albiercs 
sul már e fin tai prefabricáts di len. 

Cu la ricostruzion di implants di lavór modernis, 
cul svilup di stradis e autostradis (A4, A23, 
A28) e par merit dal spirt di iniziative di tancj 
lavoradórs, che a deventin picui imprenditórs, 
il Friúl (insieme cul Venit) tai agns Otante e 
Novante si cjate a deventá une des regjons plui 
svilupadis d'Italie. 

La disponibilitát di lavór, tai agns Novante e 
Doimil, e tire miárs di imigráts, ch'a rivin in 
Friül par cirî un puest. A vegnin massime de 
Albanie, da l'Europe orientál, da l'Afriche dal 
Nord e centrál. 

La grande disponibilitàt di bécs e jude a nassi 
un gnüf sisteme comerciál: no plui lis boteghis 
di país, ma gnovis boteghis concentradis in lúcs 
apueste, là che si cjate di dut. II Friül si jemple 
di centris comerciái: Martignà, Udin, Pordenon, 
Artigne, Basilian, Reane, Dael, Villesse... Fâ la 
spese al devente une maniere di passá il timp! 


Classis 3A e 3B de Scuele medie di Cosean 

Miór polente e cevole, ma a cjase só 


La libertát e je la robe plui grande che un al á, e 
par solit si inacuarzisi cuant che si le á pierdude: 
miór contentási di mancul, ma jessi libars. Stes 
discors al vál ancje pe salút. 

S. Eligji Vescul 

S. Cromazi di Aquilee Vescul 

S. Francesc Saveri Predi 

Il di Avent S.te Barbare Martare 
S. Dalmazi di Pavie Vescul 

S. Nicolau di Bari Vescul 

S. Ambrós Vescul 

La Madone Inmacolade 

S. Sir Vescul 

La Madone di Laurét 

Ill di Avent S. Damás Pape 
La Madone di Guadalupe 

S.te Luzie Martare 

S. Zuan da la Crós Predi 

S. Venanzi Fortunát di Cenede Vescul 

S.te Delaide Imperadore 

S. Lazar Vescul 

IV di Avent S. Grazian Vescul 
S. Dario Martar 

S. Liberát Martar 

S. Pieri Canisio Predi 

S. Flavian Martar 

S.tis Vitorie e Anatolie Martaris 
S.te Irme Badesse 

Nadál dal Signór 

S. Stiefin Martar 

S. Zuan Apuestul e Vanzelist 
S.ts Nocents Martars 

S. Tomás Becket Martar 

S.te Anastasie di Aquilee Martare 
S. Silvestri Pape 


Famee dal Signór 

A disevin i vecjos... 





A Sant Andree, il purcit su la bree. 

D'acuardi: Andree al cole ai 30 di Novembar. Peró 
lu metin chi in Dicembar, parcé che la purcitade 
si fas dut l'unvier. Tal curtil di cjase al rivave di 
matine buinore il purcitár, cui siei imprescj, che, 
dopo vé peade la bestie, le copave, le sbrovave e 
le taiave par ordin. Par ultin al lavorave la cjar e 
al preparave i salams e dut ce ch'al jere di meti 
dentri tal bugjel. La purcitade e jere une grande 
fieste. Par ducj mancul che par un, clár... 


Si sta póc a domandále 

si sta póc a dí di si; 

dulà ise la polente 

par podéle mantigni? 

Cheste invezit e je une vilote, par sierá l'an in 
ligrie. Un pari cu la fie in etát di maridási, al 
à di sta atent ai pretindents, parcé che si sta 
póc a domandá la man da la zovine, si sta póc 
a maridále (df di si); ma dopo chel biát di om 
rivaraial a mantignile? 

E n6, rivarino cu la polente a l'an cu ven? Sperin... 

Il Friál dal 2116 


La fin dal mont 





Seont un lunari Maya gnúf di pache, 
dopo lis fiestis di Nadál al tache 


un cambiament ch'al puartará a la fin 
di chest mont cemút che lu cognossin. 


A vignaran lamps, folcs ch'a train e tons 
e a colarà la néf blu su lis monts 


(cun invidie di chei di Promotdr, 
che duncje a àn sbatút il cjáf su pal mür). 


Il soreli al tramontara dôs voltis 
sui puarets e su chei cun tantis sportis. 


| cjargnei a laran a sta te Basse 
(ma tal brac metaran di lut 'ne fasse) 


e chei di Torviscose a laran sü 
e a mangjaran il frico tal menü. 

Podopo Udin al sparirá sot tiere 
(si salvará dome il toc da la Fiere 


cul parchegjo e la zone dal Cormór, 
tant brute ch'e fás dúl ancje al Signór). 


Si sbassaran ¡ presits di Lignan 
e il tren tornarà a cori sot Pingan. 


Scjamparan i sapadins dal Friúl 
e par cuarante dis sarà dut nül. 


Fevelaran furlan chei di Triest 
e ancje chei di Maran e chei di Sest; 


ma nissun al rivarà a capi nie, 
parce che i furlans a saran ducj vie, 


un'altre volte ator pal mont migráts 
cu la sperance inmó di sei salváts. 


Sól la Filologjiche e restarà 
e inmó un altri Strolic e burirà! 

Warum? Parce? 


Setembar 1943. Armistizi! 

La vuere e jere par mút di dí finide pai talians, 
e ducj i militárs, che no vevin sielte la mont 
cui partesans, a jerin tornáts a cjase; si pues 
imagjiná ce che a vevin cjatát, miserie di ché 
nere, cuasi di no vé nuie di mangjá. 

Subit ducj si son dáts di fâ, cui lavorant chel póc 
di tiere che al veve, cui fasint cualchi imprest 
agricul par po vendilu, cui plui fortunát, lavorant 
come operari ta lis fabrichis di curtis a Mania. 
Cuant che si à savüt che une imprese todescje, 
la Todt, e cirive int par lavórs di manutenzion tal 
cjamp di aviazion dal Dandul, ducj si son fats 
indenant par podé lá a cjapá un franc, la paie e 
jere pocje ma si veve la sigurece di tirále, e cun 
chei clárs di lune e jere une "bubane". 

Si che duncje, dai pais de pedemontane ogni di, 
cui in biciclete, cui mancul fortunát a pit, une 
masse di umigns e leve lavorá di pale e pic tal 
Dandul, par stropá busis e sgjavà fossai. 

Une brute sabide peró, di paie no si discor, la 
int si cjale tai voi ma nissun al à cür di dí nuie, 

si pense di spietá la sabide daspó. Nancje ché 
volte bécs no si ’nt viót. 

Si scomence alore a pensá che e bisugne fà 
cualchi cjosse, discutint insieme e salte für che 
Meni Lunc al veve fat, prin de vuere, dós stagjons 
a meti jü slipars in Austrie e al diseve di savé 
fevelá todesc. 

Di bot al ven elet “ambassadór” par lá a doman- 
dà lums a la direzion dai lavórs, Meni al acete 
e cu la barete in man si presente tal ufici dal 
comandant, dopo un "Guten tag!" al scomence: 
"Warum, parcé zwei setemanis arbeit e nuie 
geld (bé¢s)?”. 

Il comandant lu cjale cuntun voli trist, si jeve 
sü de cjadree e cence dí une peraule i slungje 
un pit tal cül e lu sbat für de puarte. 

Cuant che i amis che lu spetavin lu viodin com- 
pari, i domandin: “Alore, cemüt ise lade?". 
Meni ju cjale e al rispuint: "Mi à dit di là dentri 
un a la volte, che us da dut ce che us ven e 
ancje... i interès!”. 


Franco Barbaria (cors pratic di Mania) 

I simbui dal Friál di vué 

La marilenghe 


La lenghe di Eusebio Stella, Pietro Zorutti, Pier 
Paolo Pasolini, Novella Cantarutti, Federico Ta- 
van e Domenico Zannier. La leghe dei vilotis, di 
"Oh ce biel cjiscjel a Udin”, di "Ave o Vergjine 
us saludi” e di “Stelutis alpinis". La lenghe da 
la int da lis valadis da la Cjargne a la lagune, da 
la Livence al Lusinc. La nestre lenghe. 

La marilenghe che prime e je stade combatude 
da lis istituzions e da la scuele, dopo e je stade 
metude sot tutele cun lecs apueste, cumó tantis 
voltis ancjemó dismenteade e lassade di bande 
propit dentri lis fameis. La marilenghe che e à 
di rindisi di front dal progrés dal venit a soreli 
a mont e dal triestin a soreli jevát. 

La lenghe che e sune diferente di vile in vile, 
di valade in valade: di Paulár a Cividát, di Sant 
Denél a Carvignan, di Gurize a Davian. Cu la —e, 
cu la -a, cu la —o. Cu la piore e cu la feda, cul 
fau e cul faiár, cul lát e cul zút. 

Sür dal ladin e dal grigjonés, fie bastarde dal 

latin, misclicade di celtic e di venit, di lango- 
bart, di sláf e di todesc. La nestre lenghe, za 
vive prime ancjemó di nassi, cuant che za a son 
mil e sietcent agns cualchi predi si lamentave 
che la int no capive plui il latin ma e fevelave 
un'altre lenghe. Scoltade (ma no tant amade) 
dal "sommo poeta”, che al à fat passá a la storie 
la domande "ce fastu?”. 

La marilenghe e conte la nestre storie, la vite 
da la nestre int. Une lenghe pluiprest dure e 
crude, fin ruspie cualchi volte; ma ch'e sa fevelá 
ancje di amór e di afiet, di póre e di dolór. La 

lenghe de mari ch'e streng in braç il so pigul par 
indurmidílu. La lenghe dal pari ch'al insegne ai 
fis a pleá un sfuei di cjarte par fá une barcje, 
o a spelá un stecut di len par fâ une vuiscje. 
Une lenghe ch'e sa peró alcá il cjáf adalt, s'al 
covente, e ch'e rive a fevelánus di storie, di 
culture e fin a pandi il Vanzeli di Nestri Signór. 
La lenghe di Riedo Puppo, di Lelo Cjanton, di 
Bepo Marchet, di Antonio Bellina. La lenghe 
dal vecjut ch'al zighe rabiát cul vicin di cjase; 
la lenghe dal zovin ch'al rit in bande da la só 
biele; la lenghe da la femine ch'e salude il so 
om; la lenghe dal frut che si insumie di deventá 
un eroe e di svualá tal cil. La lenghe da la int 
al gno pais. 

Si podeve profità chi, in chestis tré pagjinutis, 
par sclarí l'impuartance da la marilenghe cun- 
tun biel articul su la storie dal furlan, su la só 
divignince, su la só evoluzion, su la gramatiche e 
su la grafie, koiné, variants, Lec 15, 482, 29... 
Ma nol jere chest che nus interessave. 

Il furlan al è impuartant parce ch'e je la nestre 
lenghe. Vonde. 

La principessa Rosa Blancja 


Una principessa di non Rosa Blancja a viveva in 
un cjiscjel in miès di un prát plen di flórs, su |i’ 
nulis dal Paradís. A veva par amigo un unicorni 
tigrát, ch'al veva il podé di fà vigni fór un bieli- 
ssim e coloratissim arc di san Marc. Tal cjiscjel 
al viveva encja un princip di non Alessandro, che 
ogni di al lustrava li” armis e ch'al era sposát cu 
la principessa. 

Un di la principessa a e vignuda fór tal zardin 
dal cjiscjel par taiá l'erba, plantá e bagná i flórs 
e cjapáju sü. Ma a un sert moment una bruta 
roba a si à scunduda devór di un grant barás. Al 
era un drác di ducju i colórs, ch'al spudava fóc 
dut colorát. Planc planc il drác al é rivát dongja 
li’ spalis da la principessa e a l'à puartada via. 
Rosa Blancja e à tacát a siga, intant che il drác 
al svolava via, e il princip (sintút a sigá) al à 
coret fór dal cjiscjel e al à jodüt la principessa 
tra li' sgrifis dal drác. 

I| drác al à puartát la principessa tal sió cjiscjel, 
(dentri di una caverna platada dentri di una 
nula), e a l'à sierada in una preson sot cjera, dulà 
ch'a si rivava dome passant par una galeria plena 

di pericui. Za altris voltis il drác al veva puartát 
via altra int, che dopo a era stada mangjada dal 
ragns gjigants e trasformada in mumiis. Cun di 
pi, il drác al veva fat un incjantesim teribil a la 
principessa: dutis li' gnots e par simpri a varés 
vüt di trasformási in una vecjuta. 

Intant Alessandro al à dessidüt di zi tal bosc par 
fási judà dai Salvans, omps ch'a vivevin dentri tal 
bosc, lontan di ducju, in maniera salvadia, vistits 
dome di piel e armáts di bastons. Alessandro a i 
à spiegát che la principessa a era stata puartada 
via dal drác e ch'al veva bisugna ch'a lu judassin. 
| Salvans, ch'a no erin tant convints, a i àn dita a 
Alessandro che il drác al veva dentri dal cjiscjel 
dai guardians speciài e tant pericolós: scheletris 
e zombie. Tal ultin, peró, i Salvans a si son de- 
ssidüts a judálu par bati l'esercit e il drác. 

| Salvans, sentáts in sercli e cjacarant tra di lór, e 
an dessidüt di clamá li’ lór cusinis Aganis, bieli- 
ssimis feminis cui cjavei luncs e verts, vistidis 
di blanc, ch'a i plaseva petenási, fa la docia cul 
siampo profumát, metisi cremis e tignisi tanta 
cura dal lór cuarp. 

Alessandro, intant, al à clamát il sió amigo uni- 
corni ch'a lu judàs a entrá tal cjiscjel dal drác 

(dentri la nula), tramite il sió arc di san Marc, 
ch'a si à trasformát in una scjala par zi sü e in 
un sivul par vigni ju. | Salvans, li” Aganis e Ale- 
ssandro, dopo un lunc viàs sul arc di san Marc, 
a son riváts ta la nula dal drác. 

A son riváts sot sera dongja il cjiscjel e a si son 
scundüts devór dai lens, di maniera che nissun 
al rivàs a jodiju. Per imbroiá i guardians, e àn fat 
da li' Aganis fintis e a li' àn metudis devant dai 
lens, dulà che lór a si erin scundüts. | guardians, 
cuant ch'e an jodút li’ Aganis, a son corets par 
combatilis e cussi e àn lassát il cjiscjel viert. 
Alora Alessandro e i Salvans e án podút entrá 
sensa fastidis. 

Intant i guardians a si erin necuarts che li' Aga- 
nis a erin fintis, e a erin deventáts rabiós. Li' 
Aganis ché' veris, alora, a son saltadis fór par 
blocáju; ma apena ch'a li' àn jodudis e ch'e àn 
sintút il profum ch'a vevin intor, i guardians a 
si son inamoráts di lór. 

Intant a Alessandro i à vignuda un'idea par fà 
vigni fór il drác dal cjiscjel: gambiá la só vós par 
fála deventá come ché dai zombie e clamálu cu 
la scusa che fór a erin i nemís e ch'a era bisu- 
gna ch'a ju judàs a combatiju. E di fat l'idea 

e à funzionát, parsé che il drác al è vignüt fôr. 
Il princip e i Salvans e an tacát a combati, po 
Alessandro al à tirát fór una catapulta e a si à 
metüt a tira bombis cuntra dal drâc, fin che una 
a no é finida dentri da la granda bocja dal drác, 
ch'a la veva spalancada par spudá fôc. Il dràc 
al é sclopát in mil tocs! 

Alessandro e i Salvans a son entráts tal cjiscjel 
e a si son mitüts a serciá pardut. Alessandro al 
à coret li da la preson, ma cuant ch'al è rivát, 
invesse da la só principessa, al à cjatát una 
vecjuta ch'a veva intor il vistit di Rosa Blancja. 
Alessandro a i à domandát cui ch'a era, e jé e à 
rispundüt che jé a era la principessa, ma ch'a 
era sot di un incjantesim e che dome cun una 
bussada d'amór lui al varés podüt rompilu. Cu- 
ssi Alessandro al à bussát Rosa Blancja, l'inc- 
jantesim a si à rot e insieme a son tornáts tal lór 
cjiscjel. | Salvans a son tornáts tai siei boscs. 
E li’ Aganis? Se fin ane fat? A son rivadis a fa 
deventá bogns i scheletris e i zombie e a son 
restáts a vivi ducju tal cjiscjel dal drác. Ducju e 
an vivüt contents e beáts, e inamoráts. 


Fruts e mestris de scuele da l'infanzie di Barbean 

